정조 23년 · 목
西冰庫閑良石再福金光泰鄭允義李貴孫李孟仁等上言以爲渠等父使船爲業矣溫泉幸行時上船到于中江自上流生水又逢大風左右挾船絶纜奔流故渠等父以飛船奔入扶護上船無事渡水伊時勤勞之民咸蒙聖德而至於渠等父獨未蒙恩典乞垂一視之澤敎以右相相考草記事招致備郞分付○備邊司啓言招致石再福等五人詳問事狀則渠輩所告只如上言而別無明白可據之端渠輩旣居江上何不來現於特敎訪問之時今於過數年之後始爲呼籲乎昨年幸行時江民十一人以此上言竝已勿施今此石再福等五人皆是昨年上言中人屢瀆天聽其習可駭而愚民難責請姑參酌原上言勿施允之○都下冶匠禹宗鳳等上言以爲渠等冶匠處有薪鐵廛之名色造成各樣之器皿矣挽近以來奸民輩稱以破鐵廛攘奪渠等都下半千名手造之中方鐵丁未年間渠等鳴金而判付辭意極其嚴截秋曹査實時所謂破鐵廛人輩之刮抹市案改書中方鐵之情跡綻露因傳敎刑配破鐵廛人而上項中方鐵則屬乎渠等處矣行之非久破鐵廛人輩復踵前習故壬子十一月詢瘼時渠等仰陳而回啓內一依丁未判決事啓下故渠等復舊安業矣數年以來破鐵廛人敢藉通共誣訴廟堂依通共例施行而若言通共則謂其市上買賣之凡物也豈可以京鄕冶匠輩手造而擧論乎且通共各物則在於辛亥正月而渠等之陳瘼得決在於壬子十一月則前日壬子何不藉口於辛亥之通共而近有苟引乎在前中方鐵一斤之價不過爲一錢一二分矣到今一斤之價乃爲二錢二分之倍非特冶匠之見奪本業其爲民害爲如何哉乞令一依丁未之判下壬子之啓下而還屬於渠等處俾得奠業支保敎以付之有司堂上詳考決處○繕工監椵板契差人劉厚良等上言以爲渠等卽繕工監椵板契貢人而惟此諸般物種與他有異獨産於安邊地故每年以戶曹關文無弊貿來矣至於丁巳年楸椵板一千四百十立貿得之際鄕人韓昌來官奴申繼聃等稱以地稅誣訴本官捉去渠等出示關文則申哥等以爲假關文木物每立一錢合一百四十一兩勒徵故以此意呼訴於戶曹以勒徵錢出給之意兩次發關則自本官盡數出給而昌來等中間偸食栢子板椵楸板頭里木運下時呈于巡營受出所經各邑護送之題矣安峽官昨年奪取六十八立卽以此意呈戶曹受送出給之關則安峽官不惟不爲出給今年又復奪取十九立若此不已莫重進排將不免生事之弊韓昌來等偸食錢一一推給安峽官所奪木物竝爲還推事乞蒙天恩敎以付之有司堂上決處○刷馬契貢人楊遇禎等上言以爲渠等之契句管京畿監營而諸般時急擧行馬匹之數極其浩繁而受價之時每馱價米本來零星自京西至金川二百三十里米爲一石三斗東至鐵原二百二十里米爲九斗南至忠州三百餘里米爲十二斗雖以二百三十里一石三斗之價猶患落本況三百餘里十二斗之價反不及於二百三十里之價乎乙卯年以難支之狀訴于京畿監營監營報于廟堂則廟堂以更加査正事捧甘惠廳而惠廳不卽矯捄渠契不能支撑將至渙散目今矯捄之方公私俱便一擧兩得者莫如以龍山都庫運負名色屬之渠契也所謂運負者初稱運石各邑稅大同船隻到泊京江則八江民人隨其居近所泊擔負米石下陸受雇價資生之故稱之以運石矣一自龍山閑雜輩自稱運負契奪取七江民人之生涯獨專都庫之利元無國役故前已割添於貰馬契而辛亥年革罷各都庫之時所謂龍山運負都庫亦在革罷使八江民人依前通共資生矣龍山奸民輩漸次勒奪如前都庫禁斷江民而榷利有若各廛之亂廛者然此是渠輩潛自行之無所歸屬者也運負名色定本價準給後永屬渠刷馬契沾漑於貰馬契所給外餘剩米條則在貰馬契元無所損而在渠輩庶可支保乞令廟堂亟賜變通敎以付之有司堂上決處○茂山新豐山鎭土兵李濟良等上言以爲渠等世居于本府新豐山鎭土兵對谷而大典通編有曰咸鏡道土兵等則勿侵雜役邊將侵漁剝割逃散者觀察使啓聞拿處事載錄故關北各鎭堡所居土兵元無他役橫侵之擧矣去丁未年間輸城驛豐山站驛吏二三漢以幺麼私嫌起端而渠等謂之驛女外孫無前役價來索而渠等不爲應役則驛站頭目輩突入家中大而牛馬小而紬布等物威力奪去土兵家庄盡蕩無餘將至於逃散之境大抵本鎭土兵之役與他倍蓰一人身上三四役疊應居常難堪而無前驛役若是竝侵故呈于本道監營及備邊司連有關飭而乍止還侵之弊年年層出渠等橫侵驛役勿爲更侵事乞蒙天恩敎以付之有司堂上決處○加平族親衛李昌梧上言以爲渠卽孝寧大君十四代孫也八代祖羅州牧使重積居于加平郡而子孫世守班名矣今者本郡忽以渠四寸繼得光得與光喆充定於軍役故呼訴本郡至今未頉乞令該寺詳査頉免敎以下送該道決處○三嘉幼學鄭應參上言以爲我殿下降綸音求農書臣亦進愚言實無可用之方略而祗受聖批之優答感激天恩欲進救世之策以報國恩之萬一數條愚見謹書成冊抱懷上京而農書之令已撤奉納之道無路抱冊彷徨乞納冊子敎以令廟堂取見如有可採之說捧入有司堂上○西部前露梁鎭別將李行仁上言以爲金佑宗妻李氏爲宣禧宮外祖母而爲渠曾祖姑故宣禧宮分付據李氏夫婦兩位主神奠安於渠家而祭需自本官輸送今渠家力蕩敗無一間斗屋孤孤主神奠安無處族親挾戶僅爲權安而猶未免風而之患乞蒙天恩敎以招問內需司○忠勳府啓言楊州幼學朴世忠上言以爲渠祖就道以佐命功臣平陽府院君朴錫命十一代嫡孫名參戊申會盟錄券而渠六寸世珍以功臣奉祀樣盜着門長名誣罔上言至出禮斜乞命勿施云請令本官兩造對卞當該門長處亦爲査問以報世珍冒嫡果爲的實則禮斜勿施允之又啓言全州幼學全道純等上言以爲渠等以扈聖功臣石陵君全龍八代孫不能免賤役有此呼籲云功臣後裔之限九代免役自是法典則其所呼冤不爲無據而呈于臣府行關勿侵之事至煩天聽極爲猥濫請上言置之允之○靈光金命喆上言以爲渠父今年爲八十七歲渠母今年爲八十二歲甲寅春以偕老得陞恩資而乙卯年曠世之恩無不霑一視之澤渠父辰雲竟在落漏之中乞蒙天恩俾陞嘉善敎以相考其時文蹟及帳籍草記○吏曹啓言取考京兆帳籍則年甲名字不無些少違錯而甲寅年旣蒙陞資之典則未滿九十之前又此呼籲事係格外且乙卯年無士庶老人加資之典則稱以漏落云者亦涉無據請上言勿施允之○三嘉幼學崔德老上言以爲渠父嘉義南鶴年今九十四而前歲戊午已陞嘉義資高追榮國有常典故渠父常自歎曰誰能爲我感動天聽特降恩典榮我父祖乎每作泫然涕泣乞蒙特施追榮之盛典敎以實職與否相考處之吏曹參判○吏曹啓言淸州幼學申任祿土言以爲渠父前僉知以權己亥生八十一而甲寅三月以七耋偕老特蒙單付僉知其年六月備望筒更承僉樞除旨則前銜堂上年八十陞資實是優老之常典乞命陞資云詳考兵曹所在政目則申以權之擬除僉樞的實朝官年八十者每於歲初抄啓加資乃是定式則獨爲見漏於戊午年歲首應資老人抄啓中者有何委折請關問該道道臣處使之詳細報來後更爲稟處敎以漏報委折令道臣詳査當該地方官指名報來後草記上言幼學申任祿父以權加資一款卿其取考京籍今日政下批又啓言知禮幼學金宗喆上言以爲渠卽故吏曹判書金文起之十一代孫也聖上朝戊戌贈職左贊成兼諡忠毅公卽當延諡之不暇而只緣子孫之殘微恒切飮泣矣文化金命奎等稱以子孫欺罔京司先爲延諡渠等晩始得聞泣訴京司已經數年終未決案乞命贈諡官敎推給於渠云金命奎等之冒稱後孫欺瞞臣曹潛自延諡者大是變怪纔因承旨李益運所啓已有令該曹鉤覈嚴繩之命贈諡敎旨推給一款待其究竟請更爲稟處敎以復官敎旨在處諡號敎旨亦當同置本事決給前敎旨分付道臣推給使之同藏又啓言禮曹正郞金景煥上言以爲渠與前都事楊致鶴前察訪金乃默受學於定州幼學金養初竝登文科矣門徒中三人及第者加資載在法典依他例加資云金養初似當施以加資之典而事係恩典請上裁從之又啓言全羅道幼學金始鏶等上言以爲端廟忠臣故節度使趙崇文故學生趙哲山其忠其節無愧六臣而崇文卽前朝忠臣副正趙瑜之子也瑜誠於所事知所自盡崇文濡染義方之訓已有藉手於事君而倜儻慷慨自許忠義逮我端廟遜位與其子哲山相對涕泣遂約成勝父子同死乃於丙子同日駢命其所成就之卓絶實蹟備載於莊陵壇享錄鶴寺招魂記海東忠義錄等書俯察貞忠大節與成勝父子一般之狀崇文則特許贈官賜諡哲山亦施贈官之恩云趙崇文父子之與成三問等同時殉義昭載於魯陵之誌鶴寺之記而年前配食之盛典竝列於死事之壇則事蹟雖未詳備忠節足云較著特許褒贈允合於樹風奬節之方而係干恩典請上裁至於趙崇文賜諡一款非但事體重大配食忠臣秩高地比者亦或有未及易名之人則崇文之先施節惠尤難輕議置之竝從之又啓言長興幼學文岐福上言以爲渠父通政泳光年今八十六曾於甲寅年以年八十加資今至六年之久迄未蒙嘉善承傳之恩乞命陞資云士庶年九十者例於歲首抄啓加資而文泳光甲寅年已陞通政則今於未滿九十之前又爲格外干恩極爲猥屑請上言勿施允之又啓言南部閑良庾長福上言以爲渠父益豊以尙方矢人裝造弓矢進上者二十有三年考例賞加云而取考臣曹謄錄則庚辰九月弓矢人上言內弓房外政院一例置之猥濫事受敎定式甲寅正月內弓房弓人造弓數爻知弓品堂上報兵曹錄置過千張使當者來告兵判取考成冊草記論賞事受敎定式則雖是內弓房弓矢人固不敢冒濫干恩況庾長福之以尙方矢人越例呼籲極涉無嚴請上言置之令該曹懲治允之○南部前縣監李在天上言以爲渠先祖世宗朝王子永豊君瑔貞忠大節與六臣一體故肅廟朝莊陵復位後特加褒恤逮至先大王朝易名之典立後之恩靡不用極聖明御宇克體兩朝崇奬之遺意庚戌春下敎有曰籍于官之物皆贖還主家而此家未遑事在三百年前度支版簿未必至今見在如欲償給亦豈無其方爲敎辛亥又有判付前後恩旨皆出於償給籍物不絶香火之聖意有司固當卽地奉行而至今遷就渠家素貧所居湫隘王子祠版妥靈無地乞賜處分俾供先祀敎以近來似此之類該曹不卽推給之故有煩籲事體不當若此卽爲査出還給戶曹○忠州幼學許澓上言以爲渠祖積復官後連有籍産出給之命而屢呈該司一不題準每以爲若無別般層節無以自下擧行云蓋自庚申沒入之後庚午還給甲戌還收翻覆旣屢分裂多端家産則屬之戶曹田土則略移軍門而都歸于忠勳府又自勳府分給于伊時勳家而勳家之中有始削旋復而還收者有永削未復而還納者去來無常文案極繁渠祖之姓名亂書雜錄在在狼籍而罪人二字依舊尙在今若不處處推還抹去則非但渠祖不昧之靈猶有餘恨抑亦聖朝曲施之澤閼而不行乞命有司之臣各司文案中渠祖姓名所錄隨處抹去考其文券一一還給敎以當爲還給其家何必止削文跡乎屢煩筵敎之事何可如是乎分付該曹戶判○北部閑良鄭國誠上言以爲渠祖故醫官纘僑丙子年景慕宮痘候時以內差備待令平復後受賜田二十五結以其無可受出處故至今未受矣今始探得安州七佛島泥生處及平壤六屯量外之地乞賜處分以爲受出之地敎以分付該曹問于該道卽爲決給戶判○西部喪人柳��上言以爲渠之先祖夢寅贈諡之典立後之命次第隆摯繼有籍物還給之命而勳府只憑誤錄之文蹟乃以初非近似於柳家籍産之物率爾防啓至蒙嚴旨而只以興陽數三結之地塞責出給其餘則謂之無出給之判付執此爲托而當初防啓時考見渠家文券光陽興陽同載一案而以本府謄錄中光陽則以宣廟朝賜給載錄爲托當初判下時該郞掩置不布驅迫渠以元非渠家物之意脅捧侤音乞令該府明査宣廟朝賜給與否後明降處分敎以前旣處分則若是推諉何也詳考文蹟卽爲出給戶判○南部幼學張祜上言以爲貴人張氏卽仁祖朝後宮而孝宗朝特賜孝明翁主籍沒廢宮而無他田民第宅顯宗朝特賜甕津縣磨蛤島無主空閑之地自本宮募人起墾累年收稅辛亥年間貴人無后卒逝而貴人生時有所稟請故命以三寸姓侄幼學張震栻奉祀其間孝明翁主蒙放之後還給其宮故三年後祠版移奉于本第湫隘之地磨蛤島則屯民爲水賊所掠逃散仍爲陳廢姑待還集起耕矣不意南從萬爲名人盜出立案辛巳改量時冒錄量名盜賣於守禦廳戊子年該廳始爲作屯故呈于備局査覈則本宮折受御覽成冊圖形明白俱存以此入啓則肅宗朝判付內出給本宮嚴飭該廳使之卽爲出給未久該廳無端更奪故先大王朝更呈內需司則判付內事體至重各別出給而該廳終不出給至于今日先王朝折受旣甚分明列聖朝判付亦皆丁寧該廳事當奉行之不暇而至今仍執萬萬未安且當初折受家舍已還本主此島田畓見奪守禦廳渠家本貧寒所居不蔽風而貴人祠版奉安無地四時香火從以凄冷乞賜處分敎以詳考文蹟決給戶判○水原幼學李希默等上言以爲孔夫子眞像自魯國闕里出於東方千載之後猗歟聖上慕聖之盛意仍令本府立祠於孔氏之舊址名其土曰闕里揭其祠曰聖廟使夫子遺裔春秋釋菜一府兩祠各有所享而聖廟本無財力香火難擧此其切悶者一也各居孱孫裹糧入齋宿食極艱春秋享祀執事難備此其切悶者二也守僕庫直只有名色實無依賴莫重聖廟閴無守直此其切悶者三也且以東方先正之書院影堂言之或有賜牌或有復戶或有奴僕或有奉足而獨於夫子眞像之祠無一物所存乞加恩典一以爲宗祀安奉之擧於百代之上一以爲孱孫守護之道於萬世之道敎以付之守臣若是可施之事狀聞事下諭○水原留守徐有隣狀啓以爲闕里祠事體幾乎比隆於鄕校而若未劃書院之所劃恐涉如何本府田結中限五結特許劃付則臣謹當量入爲出著爲令式俾守齋焚香之資有備無闕令該曹稟處○戶曹啓言賜額書院之自備土地猶有三結免稅之例況於闕里祠體貌可以比隆於校宮而特以五結爲請者必有所酌量而然請依狀請本府田結中以此數自今年爲始免稅允之敎以本祠事體自別且與書院之自望免稅有間御覽成冊依宮場營屯例修正上送事分付姓孔之人外無敢爲院任曾有受敎亦果揭板遵行乎此意竝爲分付又啓言坡州幼學黃處儉上言以爲渠卽故相臣翼成公喜之後孫而翼成公墓在於坡州後孫零替樵牧莫禁墓山齋寺卽恭陵造泡寺而數三僧徒亦不得保存且翼成公書院在於尙州地而他書院皆以無稅復戶至於玉洞書院以權卜一結只受二兩錢靖國功臣長原君昭襄公孟獻卽翼成四世孫墓在於尙州而雲仍散落不能守護塋域令各該道相臣勳臣之墓依法典定給山直俾爲禁護而玉洞書院復戶依他書院例施行事乞蒙天恩云定給山直考之往典元無所載所謂墳菴旣稱國陵之造泡寺云則自當公加庇護元非私敢仰請者至於玉洞書院復戶事取考該道收租案則尙州所在玉洞書院免稅田畓三結丁寧載錄而今此權卜云云誠爲訝惑令該道道臣從實釐正而大抵書院免稅三結卽是賜額後自備土地然後始許之者而近來外邑不知法意間或以無土民結混同充給亦已現發於年前故曾有所隨處釐正今亦無敢襲謬之意請一體嚴飭允之敎以翼成墳山之不禁樵牧事旣登徹豈可泛視乎與長原墳山所在處令地方官就審形止報來後狀聞事分付各該道臣○沃川幼學趙熙逵等上言以爲贈參議李義精頃當龍蛇之變以前任保寧縣監家居沃川聞倭變慷慨泣誓紏合義旅時丁親憂而乃以墨縗從戎將入衛行朝而路梗不得進及聞晉州之被圍乃決意南下脫裏衣付家人而訣之遂與金千鎰等嬰城固守日夜搏戰殺傷甚衆城陷服朝衣北向四拜共投南江而死事聞特贈兵曹參議恤其妻孥景宗大王壬寅因御史趙文命書啓又命旌閭此是義精死國之大略也但晉州之有忠愍彰烈兩祠卽其時效節人享祀妥靈之所也自倡義使金千鎰兵使崔慶會以下二十九人皆入祠享之列而獨李義精以同時立慬之人見漏於其中謹稽故相臣鄭澈呈司天使文歷稱當時死節人高敬命趙憲等二十人而竝擧義精之名夫呈文則總指一世倡義之人而其數不過二十人也祠典則只享本府殉節之臣而其數多至二十九人則義精之見稱於呈文而獨漏於祠享者未知何故乞察李義精危忠苦節特許追附於彰烈祠敎以問于該道詳考實蹟及格式報來後草記禮判○全羅道幼學金載運等上言以爲壬辰倭寇之日嶺湖之義烈甚多而晉州南原爲最南原之殉義雖著而贈贊成黃進爲首焉請陳其人明勇忠智信五事之表著者焉進初隨通信使行知倭必有變私買寶劍曰此虜必來矣及爲同福縣監得瘦驥而喂養之每衛罷馳騁以試之及亂以是劍是馬赴陣殲賊則此乃先見之明也及其領兵向湖也大捷於熊峙更鏖於梨峴每當要衝射必疊雙戰必效功中丸屢絶而身不死殺倭積屍而氣益厲大駕西巡倭已據京從大軍而追討至漢南也諸將皆退而黃進獨留被圍者二日躍馬突出左右斬賊取賊馬而歸此臨陣之勇也及陞忠淸兵使移陣安城時京城賊已遁追擊于尙州赤巖屢勦之追至咸安大捷之移陣晉州以孤城當賊衝以羸師摧兇鋒者不可殫記此乃用兵之智也相守十餘日竟歿於流丸城隨以陷當時天將亦皆嗟賞此乃伏義之忠也入城之日義兵將郭再佑曰晉非公所管轄且無朝命何必入城進曰此城爲湖南要衝不可失且與倡義使已約今不可背也郭知其志已定酌酒爲訣及聞城陷曰諸將易得至於黃節度難得痛惜不已此乃臨死之信也伏乞加贈一等之職俾得與忠武公李舜臣倡義使金千鎰一例褒揚敎以問于該道使之報來後取捨禮判○淸州幼學宋聖奎等上言以爲故持平洪胄華乃是先正文正公宋時烈之門生篤志力學稱爲高弟胄華天質異凡自在孩提至行通神八歲遘癘方痛之中或慮其母薰染自請出寓母不許胄華涕泣固請屢日不已母不得已憐其誠而許之母卒無恙母嘗患痢嘗糞以驗差劇及疾篤叩氷浴身禱天請代炷火掌上分痛焦號自是日疾果瘳父又病劇氣塞半日斫指注血幸得回甦及夫仁顯聖后出宮之日胄華以眇然韋布獨自沫泣抗章喉院却不捧於是號哭隨坤殿轎後到日影臺前聖母敎曰汝等忠忱可尙而號泣隨後予不忍聞落後可也遂拜辭於日影臺前自是日廢擧業以自靖事實俱載於萬東祠所藏尊周錄嘗以神宗毅宗兩皇帝建廟事首先陳疏己巳四月先正臣宋時烈以萬東祠創建事詒書於先正臣權尙夏有曰洪胄華可也其後尙夏竟托以董役乃卒有成凡春秋祭式大小措置靡不齊整逮夫英廟朝丙午以建廟陳疏事特贈持平而若其至行純忠之卓爾昭著者初未嘗登聞於宸聰之下故棹楔之旌節惠之典尙未得蒙乞施旌褒之恩敎以詳考實蹟及格式報來後取捨禮判○慶尙全羅道儒生李克祿等上言以爲晉州殉節故義兵將崔汴卽高麗忠臣永儒八世孫我朝判書善門五世孫大司諫漢侯玄孫也以和順名閥有三忠臣八孝子四烈女之旌閭汴氣宇嚴峻器量淵深膂力絶倫早登武科官訓鍊奉事以親老退養咸陽壬辰島夷之亂汴仗劍激愾招募義兵義營將士上書招論使金誠一言崔汴勇略招諭使遂以義兵將定送汴左右招募結陣于龍升亭訓鍊閱武執爵誓衆賊自玄風雙山江下來汴與萬戶黃應男潛伏要路射倭船幾盡斃翌日又戰洛江斬首數十級奪賊卜五十馱卽御眞幀子內殿冠衾京司版籍巨室寶裝故卽納于巡使金晬以爲輸上行在之地義兵大將金沔使汴討知禮賊斬首五十級留屯嶺右相機襲賊若其牛旨之戰出奇襲斬石谷之鬪設伏大鏖躡賊後於河東設奇兵於密陽藏巖之夜斫露峴之火攻突重圍於金山逐僨寇於咸安其乘機出奇之略神出鬼沒抽銳躪血之勇風騰電掣紅衣將軍郭再佑壯其氣節欲與之竝力討賊于鼎津節度使崔慶會力請汴共守晉陽城執手同行汴通于再佑聯鞭入晉州城中城壞賊入汴射賊發無不中錦衣賊將應弦倒者二俄而大軍猋至汴左右衝突出入如神忽被流矢罵不絶聲曰我爲厲鬼必殺此賊遂死於陣前兵使黃進又中丸死崔慶會金千鎰高從厚皆投南江死而當時殉節臣修報之日汴以官秩之微賊未得聯奏於四忠臣之列二子俱幼亦未能登時上聞迄今二百餘載恩典久闕此南維將士撫戟長嗟者也乞軫崔汴殉國之實蹟特贈崇秩且旌舊閭敎以下送該道詳考實蹟報來後取捨禮判全羅道儒生李圭伯等上言以爲順天鄭承復三世四忠表著今古而尙今泯晦蓋鄭承復卽鷄林府院君知年亦孫佐理功臣者終曾孫也生有異質博通經史且習弓馬中廟朝甲辰登武科選授宣傳官當乙卯倭變佐幕都元帥李浚慶屢立大動己未倭變守於蘭鎭大捷于楸子島浚慶褒啓陞拜沃溝縣監咸興判官承復子縣監思竣壬辰丁憂在家以朝命佐幕統制使李舜臣以伏兵將於嶺南連境要衝之地及光陽錢灘設奇討捕則賊不敢近境又與其姪��收聚義穀都載一船發向行在中路疾作使其弟縣監思竑及��輸納龍灣又率冶匠創造正鐵鳥銃納于主將舜臣舜臣以一柄送都元帥權慄以五枘納于行朝請頒賜各道各邑幷令效制打造思竣仍從舜臣七度力戰大破戰艦思竑露梁之戰聚穀繼餉終收破賊之功陞拜持平��率家僮數百調發義穀千餘石船運義州以給餽餉豐功偉烈播人耳目而獨未蒙褒奬之典乞施貤贈之恩敎以下送該道詳考實蹟及格式報來後取捨禮判○黃澗幼學宋煥仁等上言以爲渠所居之鄕有壬辰義兵將故軍資監正朴以龍卽故文簡公朴祥之從曾孫文忠公朴淳之再從孫而力學修業孝行卓異當壬辰倭變以前吏曹佐郞擧義於黃澗縣以遏金山開寧之賊其忘身奮義之蹟至今播在故老之口而後孫孱微文獻散落傳信無階矣及見其時義兵將贈判書金沔文緯趙靖李魯等日記與故文淸公鄭澈之往復書則其倡義討賊前後事蹟昭然可考金沔日記有曰壬辰八月二十七日與義將朴以龍討知禮賊勦滅無遺又曰朴以龍駐居昌以禦金山知禮之路右道賴以奠安又曰朴以龍與金時敏合兵進擊斬獲亦多未幾金山之賊相繼遁去又曰朴以龍姜節韓明胤進兵合擊斬獲居多自九月至臘月無日不戰大戰十餘合摧却三十餘度諸將膽氣益壯云文緯日記有曰壬辰十月開寧賊踰防害峴朴以龍在金山設伏擊却之又曰金沔移陣于金山爲便於節制也與朴以龍等設伏追賊尾擊大敗之所馘十二級云趙靖日記有曰義將朴以龍倡義於黃澗金山之間得千餘人以禦金山之賊又曰壬辰八月二十三日金山方有賊故韓明胤姜節歸本邑募兵惟朴以龍獨禦之云李魯日記有曰閔汝雲崔慶會則湖南義兵將也韓明胤朴以龍則湖西義兵將也同陣于牛旨嶺下以禦金山知禮留屯之賊號令嚴肅軍容克壯云朴以龍與鄭澈書略曰還鄕之晩未及與趙汝式同事而團聚兵燹之餘散亡之卒擧義於黃澗金山之界與金山開寧善山之賊壘相對且戰且守于今九箇月而軍容未壯器械未備未收勦滅之功徒切揚鑣拔劍之念云云朴以龍之忠憤義烈如此而同時倡義之人俱蒙褒贈之典至若朴以龍累百年湮沒不稱乞蒙褒贈之典敎以下送該道詳考文蹟如有登聞之可據者報該曹禮判○全羅忠淸道幼學兪徽柱等上言以爲故全州人全州府尹兼三道召募使贈吏曹判書李廷鸞居家而孝友出天立朝而剛方自勵嘗與鄭賊汝立同居一城而疾其凶悖未嘗一見釋褐之後中其毒螫及賊敗擧世皆服其先見壬辰倭寇充斥將窺兩湖先撼全州州尹走死廷鸞罷官家食倡募義旅將赴國難按使驛聞于朝止其行而攝以本州事廷鸞先驅家累入城以激厲士民晝夜在軍不解決拾臂肉皆爛及賊薄城廷鸞棄所乘明示必殉一城肅然賊知有備不敢攻而遁去乃使其從事鄭��尹棨等多設疑兵於要衝之地又遣精卒獲倭賊之偵探者賊大驚自雲水轉入鎭安廷鸞率軍厮殺賊勢大挫因夜遁由是完州一域獨不見倭其後數歲完民上書轉聞其功于上遂陞通政及夫丁酉賊又再擧廷鸞爲守城副規畵措置一如壬辰州尹焚其糧餉棄城而逃廷鸞遂單騎赴朝具陳禦賊之策遂以廷鸞爲全州府尹兼三道召募使及至州賊已聞風而退麻提督南下饋餉不給方伯與接伴使皆欲刈取在野無主之穀廷鸞以爲不可遂自勸諭州民各出米穀以供軍費乳哺撫摩民皆全活廷鸞畢竟成就雖或有異於當日殉節之士而苟使廷鸞易地則高敬命宋象賢死義之諸賢未必專美於其時而若語其功業則抑亦諸賢之所無也且夫我國實錄龍蛇之前內則春秋館外則忠州星州全州等三處分藏而及其亂後惟全州獨免干戈獲全是書國家寶錄至于今流傳廷鸞倡守之功奚獨止於一時重恢之蹟也哉忠義勳烈如彼卓卓而生前下大夫之秩不足以盡褒賞之典歿後大家宰之贈只以其曾孫之貴及夫英廟朝故相臣趙顯命啓陳其廷鸞守城實蹟其後故相臣閔百祥又以旌褒之意狀達而尙未蒙易名之典百世之公議不勝其抑鬱而至若士民之尤所嗟惜者廷鸞歿後完州之人立祠而祭之者已經許多年所而只憑祭社之例僅爲妥靈之所數間祠宇不庇風雨兩湖輿情愈久兪鬱乞許贈諡宣額以勵風敎敎以宣額雖有邦禁賜諡一款令道臣詳考實蹟以聞禮判○慶尙道幼學朴基一等上言以爲故忠臣贈吏曹判書柳復立卽世宗朝吏曹參判集賢殿學士義孫之五世孫中廟朝副提學潤德之孫也萬曆戊子以抄選除宗簿寺王簿不就後當壬辰之亂適在安東白衣從征于內舅文忠公金誠一守晉州城殫心贊謀屢告大捷翌年四月受文忠公臨絶之托乃與倡義使金千鎰復讎將高從厚等協力保障矢死固守至六月二十九日城陷而復立張空弮冒白刃赴敵而死時年三十六其終始旣與倡義使等連城而守同日而殉則朝家之崇報初豈有彼此哉第緣名位之顯晦不同守宰之採報或漏故復立之貞忠大節只蒙當時之給復而獨闕後日之躋享自金誠一年譜出而名益著矗石樓尺碑立而忠益壯肅廟之己亥贈職英廟之己酉命旌次第褒崇前而壬戌兵使申德夏之狀甲戌牧使蔡獻徵之報莫不因多士之齊訴請彰烈之配食而斯皆未達於九重近而乙卯道伯趙鎭宅之啓聞昨秋進士金宛燦等上言竟未蒙褒忠之德特降道査之命該牧使南寅老博考往牒詳採輿論具實轉報而道臣李義綱狀聞則該牧所報一不登奏乃曰旣無往牒之可稽又無故老之相傳道啓旣如是爽實故廟堂之獻議不能無拘於邦禁前道臣之不採公議不載實狀實非常情之所度其爲公議之齎鬱當如何哉伏乞柳復立一體躋享于晉州彰烈祠以勵來世敎以下送該道禮曹○全羅道幼學鄭元贇上言以爲故全羅兵使宣居怡卽世祖朝敵愾功臣楡城君烱之曾孫在宣廟朝以將才直除司僕內乘後中武科是時胡亂方殷造山鎭迫近胡地極擇萬戶故忠武公李舜臣入其選其後居怡代之巡邊使李鎰常奇愛之逮壬辰亂任全羅兵使與監司權慄涕泣誓死權慄領兵詣幸州宣居怡領兵赴水原遇賊於沙坪諸將皆退而獨與黃進爲賊所圍過二日倏然潰圍出賊酋相顧曰皆飛將也癸巳權慄敗賊兵于幸州時京城賊大熾居怡領師屯衿川光敎山分抄精兵防遏賊兵翌夜賊兵自山下向京城居怡率精兵躡擊殺六百餘人倭兵不敢近遂與都元帥金命元巡邊使李薲追賊下嶺南時倭酋淸正悉兵再擧必欲甘心於晉州乃與倡義使金千鎰忠淸兵使黃進慶尙兵使崔慶會同入城中誓死堅守洪李分郭再佑出城爲外援分城而守往來相救守城之功居怡及黃進爲最黃進中丸死而金千鎰亦死之居怡挺身獨戰斬馘數十級退保南原身先督戰斬獲七十餘級竟爲中丸裹瘡血戰又中丸而死其本家殘微不能上聞朝廷終未蒙褒崇之典而同功同烈之人或有貤贈之寵易名之典俎豆之報乞垂一體之殊恩復顯百年之潛光敎以下送該道詳考實蹟及格式報來後取捨禮曹○全羅道幼學洪千榮上言以爲贈都承旨甲子忠臣林檜當逆适之亂罵賊斫舌而死臣等不敢以片言半辭溢美私誦略採故文忠公金壽恒所撰行狀而覼縷焉其狀有曰檜乙巳名賢林亨秀之姪文淸公鄭澈之壻也從學于牛栗兩先正之門盡忠恕之工尙節義之士文章遒逸氣岸磊犖宣廟末葉時事漸異絶意科第棲遑海西五十登第甫爲典籍時丁昏朝又見擯斥癸丑羅織之獄賊臣爾瞻引林浩誣案急逮檜父子毒杖交下終不誣服遂竝配嶺沿十年再謫及至癸亥改玉卽拜禮郞時有南漢築城之議文貞公申欽首薦授廣州牧使方經始規畵而甲子适亂又作矣得民兵數百夜馳出迎大駕于果川則駕已過矣南望號痛整頓部伍欲遮截江灘賊适果急渡淺灘檜猝遇於慶安驛力戰不屈賊素服其名不敢遽刃賊酋明璉曰若縱此人必躡吾後适卽令倭兵猝脅使降檜厲聲罵曰國家錄汝勳崇汝爵何負於汝汝敢反耶吾恨不斬汝萬段何不速殺我适大怒手刃硏之體無完膚罵不絶聲而死事聞仁廟贈都承旨旌閭命沿路護櫬云噫此一編狀辭誠千古證案也其貞忠大節比當時殉節朴永緖等尤卓卓難及而朝家節惠之典獨及於彼而檜則見漏此擧國輿論愈久而愈不泯者也乞察林檜殉國忠節一依當時同殉人朴永緖恤典貤爵以奬易名以褒敎以下送該道詳考實蹟及格式報來後取捨禮判○杆城乾鳳寺僧月律等上言以爲七世先法師僧惟政大師卽西山大師休靜之法子也壬辰之亂惟政募僧七百與其師期會於順安從天將先斬賊首數十級其克平壤復松都也又與其師別選勇士七百迎聖駕還京師臨海順和二王子之被執於淸正陣中也以誘說而奉還其後奉使倭國刷還本國人之被擄者三百而歸結和兩國屢被朝家之褒典往在戊午特表惟政之功於密陽又於戊申表西山於海南表忠腏享之儀罔有欠缺而語其閫域則西山與惟政固無高下言其功烈則惟政之功多於西山而壬子年西山之酬忠於妙香山者蓋爲其衣鉢之傳在於湖南而生前梵偈之蹟實留妙香故也惟政之褒於密陽者只爲其所生之鄕而落髮聽敎旣在於乾鳳募僧仗義又在於乾鳳願佛銀塔袈裟念珠香爐鐵杖木橇靴等物俱在於乾鳳生前畵像留在於乾鳳則惟此乾鳳卽惟政先師一生形跡之所留處而百世精靈之所眷顧也如欲建祠享祭則豈可捨乾鳳而專取密陽乎兩師效忠之蹟一也朝家褒忠之義一也而西山則兩處賜額惟政則其所表忠者只在於密陽而乾鳳一寺尙闕賜額建祠之典豈不爲聖世之欠典乎且以本寺之奇勝言之則梁武帝天鑑中肇建本寺而我世祖大王駐蹕本寺睿宗大王賜田孝宗大王令道臣顧護本寺亦惟我三聖朝御牌至今建閣而奉安事體之所重萃於本寺則惟政之表忠於本寺不但爲褒美先師之地亦足爲闡揚本寺之道諸僧方欲立祠於本寺之旁尊奉先師衣鉢乞依西山先師兩處表忠之例特賜恩額以表惟政勳績敎以付之道臣詳考實蹟往復該曹如可稟處論理草記禮判○淸州幼學洪龜瑞等上言以爲朴安義卽瀋陽諸壯士之一而故密溪君耆賢庶子也早登武科勇且多智當丙子之亂以墨縗隨孝廟入江都衛護殫誠又値翌年北轅仁宣王后亦隨行而朴安義仍陪兩宮身佩短刀以備不虞臨危竭忠於斯極矣及夫顯廟誕降于瀋中乳養無人而安義至誠求之於被擄中我國女哺養善保潛護奉歸之日與保母替抱玉體穩返故國旋又入瀋衛護兩宮而東還庸基我億萬年無疆之業孝廟白于上特授僉使之職安義常感激恩遇益勵忠志逮孝廟賓天辟肉一歲每當忌辰致齋五日肆於先大王朝幸蒙貤贈之典秩在承宣而贈秩不至超級棹楔尙靳成命其爲士類之有憾公議之竊歎久矣命有司加施旌贈之典敎以下送該道詳考實蹟及格式報來後取捨禮判○木川幼學李義泰等上言以爲故修撰尹潔貞忠特節無人白其事於筵席者齎鬱抱冤覆盆靡照何幸聖衷爀然誕宣貤贈之典瞻聆所及孰不感激流涕以仰我聖上顯忠遂良之盛德大業第伏念瀛館三品之職不可與論於易名之典則臣等不得不更將未暴之懇仰瀆崇嚴之聽潔蚤歲闡科夙抱華聞從事於文章經術蜚英於瀛館湖堂爲士友所推重嘗以翰林當孝陵賓天手秉狐筆義取麟經金櫃石室大書特書不少撓屈於群凶衆慼之罪遂與故相臣柳權故儒臣安命世諸人同隸黨錮之籍而先正臣金麟厚許以神交凡有憂憤忼慨之事輒發之爲詩相與往復酬唱無非愛君憂國片片腔血中流出來者人多誦而悲之及至戊申士禍之復起也奸臣陳復昌媒孼百端必欲甘心畢竟被蠅營之譖舌坐蟄龍之詞案遂與其弟進士後同日遭死及我宣廟光御首蒙伸雪之恩肅廟朝因故相臣李端夏建白置守塜之戶仍爲賜復其衣履之藏在於金浦江上至今數百餘年每風凄月寒水咽山愁之時彈舌歆噫之聲出於墓中故僉正車天輅五山集中亦載此事其冤魂毅魄尙有鬱結而不洩者可以推認而行路指點無不咨嗟而隕涕似此冤死之人無論己卯乙巳贈以崇秩畀以美諡無有闕遺獨此人不得與於一視之列何以慰九原飮泣之靈勸百世懷忠之士哉乞命有司許以贈諡之典敎以若非屢呈見格論理狀聞事分付禮判○尙州幼學徐達煥等上言以爲渠等所居之邑有一門三世稀異卓絶之孝卽故通德郞成喜徵及其孫生員憲柱及其曾孫學生宇烈也蓋喜徵早歲喪父事其祖故掌令震丙至孝震丙旅宦京邸遘疾濱危喜徵在家心動倍道疾馳二日至京書夜扶護禱天求代竟得回春故相臣文忠公李端夏盛稱其孝憲柱則其母喪哀毁備盡情禮墓在十里而晨夕往哭不以寒暑風雨而或廢拜跪之所地爲之坎涕淚之處草爲之枯且於其父之遘癘也適赴擧在京心動歸護賴得痊可一如其祖事鄕里欽歎至今傳誦宇烈則父有貞疾七載危劇涕泣扶護殫誠竭力至以盛壯之年髮化爲白而目失其明其奉偏慈也家甚貧寠躬耕手樵極其甘旨此其三人孝行之大略也公論蔚興一道齊聲呈官呈營屢請啓褒至於今夏繡衣至許謄去狀草而畢竟以啓聞體重又復靳施則登聞之路去益無階乞賜褒賞使成喜徵成憲柱成宇烈三世至孝毋至湮沒敎以問于該道詳考文蹟及格式報來後取捨禮判○全羅道幼學趙鎭修等上言以爲道內故參奉鄭民秀及其再從弟學生繪從先正臣文烈公趙憲殉節于錦山民秀仲叔主簿鷹季叔主簿鴻再從弟僉正縉從故水使李億祺殉節于露梁則一門五節古所罕聞蓋民秀雪齋可臣後而事親至孝薦除參奉不就壬辰倭變應趙憲檄紏合義旅從至淸州贊畵方略又至錦山力戰而死錄宣武勳鄭繪器局超凡壬辰從趙憲討賊于淸州殉節于錦山錄宣武勳鄭鷹壬辰以宣傳官與鄭鴻鄭縉往見都元帥金命元命元與語大奇送李億祺幕見乃梁戰斬倭數十級安骨浦戰射破戰船十餘隻及至露梁領舟師擊賊同死賊鋒鄭民秀之一門五節可與日星竝光而尙爾泯滅公議之抑鬱爲如何哉且錦山之死節露梁之殉烈自朝家特施均褒之典至於鄭民秀等只因公議之未伸尙未蒙闡楊之恩伏願鄭民秀鄭繪鄭鷹鄭鴻鄭縉特施褒贈敎以下送該道詳考實跡及格式報來後取捨禮判○安東幼學金龍雨上言以爲渠卽高麗政堂文學文忠公金克培十六世宗孫也渠祖陪太祖大王討平紅巾賊我朝贈諡配享麻田崇義殿渠之十一代祖習讀瓛有弟琥渠家舊譜私牒及順興安氏舊譜兄弟次序分明載錄渠世居尙州府西文忠公遺墟而至於六代祖移寓於醴泉地早歿其後連爲早世宗黨鮮少渠之旁祖琥七代庶孫尙祿敢生奪宗之計新譜開刊時十一代祖兄弟名字易次換書隱然作文忠公宗嫡之派以弟而爲兄以嫡而爲庶渠以此意遍告宗中則考閱舊譜與安譜兄弟之序昭然明白故自宗中將欲釐正則尙祿輩蔑視渠孤弱之勢頑不順從乞察金尙祿亂倫奪嫡之狀依法嚴處亟命掌禮之臣査正譜系敎以下送該道決處禮曹啓言忠淸道進士李顯龍等上言以爲故監役尹衡俊卽故禮判孝貞公暾之子也嘗官四山監役當癸丑廢論之時百官獻議罔敢立異刀鉅鼎鑊禍色不測衡俊乃抗然不撓而獻議曰臣職在四山但知松栢蔚蒼之議纔入而罪隨之兩司繼發按律之論與文忠公李恒福文簡公鄭蘊同登合啓又與東陽尉申翊聖等俱在十奸之列又嘗草萬言之路以冀主悟以其老母之泣挽事遂寢與其弟佐郞衡哲徒步下鄕而十年臺啓幾死僅生及我仁廟改玉首除督郵而謂事二君爲也講道林樊誓不復着帽至於老死先壠下而不與世相干其高風卓節其父孝貞公諡狀可以按也而無人白其事者至今百有餘年尙未蒙旌褒之典士林之抑鬱容有旣哉故兵使吳定邦亦因癸丑之樹立而至承贈諡之恩則此人之獨漏豈非昭代之欠典乎乞命攸司稟覆許施云方當戊午禍網滔天之時故監役尹衡俊與李文忠諸賢竝列十奸之目至登臺啓竄身荒徼及至天日重明萬化維新猶復守分林麓不復爲就仕之計其高風卓節足以有辭於後世在聖朝樹風奬節之道合有褒贈之擧而事關恩典請上裁從之又啓言廣州幼學兪直柱上言以爲前朝直提學金若時不肯仕於本朝乃與其妻徒行之廣州山谷間架木爲簷以蔽風雨晦跡藏名與野老無辨村人怪其儀容往往來問則不答饋以酒食則不受人莫知爲誰某也槪若時與我太祖大王同庚而潛龍時舊交也與我太宗大王大小科同榜而歷敡淸顯及至太祖龍興聞其隱迹不仕乃物色求得之授以原官而托以靑盲終不膺命名其洞曰不傳語洞太祖大王知其志之終不可奪特降手書賜以誠明坊宅一區而書末書以御號松軒二字蓋待以布衣交也若時以逋播自處不敢入居其第嘗謂家人曰吾國亡而不能死又不能遐遁者以先人墳墓在耳我死之日卽葬于此不封不樹只以無稜石兩塊立於左右而識之其後顯廟朝後孫判書宇亨入對語及其先祖遺事上嘉歎曰爾祖節操可謂奇矣先正臣宋時烈亦嘗稱其大節曰光山之金於羅麗有微箕之二仁焉箕卽指若時也鄭圃隱吉冶隱李遁村諸賢與若時實是一心同節而惟彼二三諸賢皆已院享獨於斯人尙今闕焉乞垂褒揚之典云金若時之抗節不仕遁跡自靖與吉李諸賢無所間然在聖朝樹風奬節之道宜有贈秩褒美之典而事係恩典請上裁從之又啓言寧邊妙香山酬忠祠僧井印等上言以爲竊念龍蛇之歲板蕩之日故僧將休靜仗義討賊護駕還都之功惟政之奉使絶域宣揚王化之績可謂美矣去甲寅春聖上特命創祠腏享崇奬褒揚於是乎極矣蓋自立祠之後春秋之禮享祭物自官備給而第渠等所居普賢寺年久凋殘物力之艱乏且兼新創院宇凡干諸節殆不成樣之中其於俎豆及鋪陳屛帳等物院任僧一年衣糧行祀時諸僧執事供饋無處責出本寺僧徒僅斂責應而其費不些以此悶迫之狀訴于監營本官元無指揮變通之道若此不已則如干僧徒將無以支保應役矣卽伏聞安邊褒忠海南表忠密陽表忠等三祠則自官劃給三十名募軍及使喚奴僕與給復折受特蒙優典則顧念本祠與他無異而獨未蒙均施之澤豈可無向隅之歎乎且伏念本祠在於熙川寧邊兩邑間而山之四面自是無主客空閑處豈有公稅之所納哉伏願一依彼三祠折受例寧邊上下杏熙川鳩飛般若洞等地特爲劃給則豈非我聖上酬功褒忠之盛澤哉伏乞募軍奴僕鋪陳屛帳等物依他例令本道備給兩邑陳荒處亦依彼三祠折受例劃給云所陳條件雖不稱停當初創建旣出朝家褒揚之意則守護之道宜有軫念請申飭道臣酌量本寺事勢參互密陽海南表忠等祠已例從長善處允之敎以與海南密陽表忠兩祠體貌同然況有御製御筆之所奉則尤有自別者且有賜額書院位田恒式依兩祠例劃給其餘條件分付道臣一一從長拮据後狀聞又啓言尙州幼學成在默等上言以爲渠等所居之鄕有父殉於國子死於父三父子一時竝命者卽故雲山郡守徐誼及其子希福希祐兄弟也蓋誼年至六十三自雲山瓜熟而歸結茅於本州之西將爲終年之計矣是歲四月倭寇猝至南道人士蒼黃罔措誼奮身提劍曰士生斯世臨亂報國固其職也遂與一鄕豪傑之士同倡義旅推誼爲領袖誼遂拔所佩之劍斫其左手一指指天而誓曰今日之事專爲報國或有不從令者當如此指衆益驚服於本月二十七日發向本州鎭中道聞本鎭之已陷更向淸州鎭是夜夜半數千倭猝然來迫圍之數匝草草軍兵無以應猝誼乃奮臂控弦衝冒白刃殺數百餘倭幾乎脫危又忽有伏倭自麥田突入斷誼弓弦誼徒手赴賊遇害於亂倭中誼之子希福希祐觸犯矢石求得父屍於昏夜積骸之中相與抱屍而死峯南士女至今擊節而歎公議所發屢呈營邑皆以兩代忠孝不勝欽歎題之啓褒則以體重靳之乞賜褒賞使徐誼希福希祐毋至泯沒云徐誼父子倡義殉身果如上言則誠爲可嘉而事在久遠文無徵信請令道臣詳探實蹟報來後稟處允之又啓言宜寧幼學朴思慶上言以爲戊申逆變渠父故同知東輅以草野布衣與從兄重輅從弟就輅鄕中義士李英茂等收合村里丁壯百餘人往見晉州營將李碩復諭以討復之義營將許以前驅時本官適値空官仍使替佩本官印綬使爲前鋒至山陰境用計擊斬賊陣壯士厚重等數十餘級又與諸軍疾趨據山上使士卒各奮鐵椎亂打諸賊一時蹴踏遂梟巨逆三魁熊輔希亮崇坤等二十餘級乃當年四月四日也渠父自平賊罷陣之後退歸鄕里口不言功與草木同腐者于今三十年久矣本道士論惜孤忠之未著據實呈文於本官及營門則每每以當爲狀聞之意爲題而延拖至今乞蒙國恩俾顯遺忠云果如上言則誠爲可嘉而其子自鳴之言有難準信請令道臣詳探實蹟報來後稟處允之又啓言全羅道儒生李爾鼎等上言以爲求禮之石柱城卽湖嶺間咽喉關防也壬辰築城而丁酉倭寇再入時本縣縣監李元春守城於此士卒盡亡赴死於南原城之後故義士王得仁以麗朝後裔痛國勢之瀕危慨石城之失守傾貲招募壯士響應者甚衆相率入城擊逐賊兵矢死以守或設伏潛襲或用亂礮大鏖斬獲甚多得仁射矢如破應弦皆倒末乃奮劍直前大斫賊陣左右衝突遽殞於陣前遺骸未收招魂以葬至今指點爲王義士招魂塜其子主簿義成遂以復讎將收拾殘兵直向石柱同鄕義士李廷翼韓好誠梁應祿高貞喆吳琮五人亦倡義兵來會同心戮力一以當百大衄賊陣俄而大衆欻至六義士鼓勇前進而其奈赤丸雨下白刃電掣遂厲聲罵賊從容就死石柱遺堞至今尙存川巖盡赤因有血川之名惟此貞忠大節可以棹楔俎豆而迄此泯沒者蓋緣本縣僻陋主倅殉國無人聞達于朝世代寢遠文獻無徵之致何幸去年二月本縣華巖寺僧堂重修也有一檄文出於板閣塵篋中卽王義成與五義士聯名傳檄於寺僧者也本倅洪彝浩詳覈寺僧之際又得一紙於故笥中則首稱丁酉亂日記而下有軍糧一百石運下石柱大將所又有僧軍一百五十二名與諸義士同死於賊中之文旣有起義之眞蹟又有殉節之明證王得仁之兩世忠孝與高敬命父子一轍同歸五義士俱以白衣合力同殉則忠義之卓犖與王家父子一體矣十室如斗之邑忠義之士六七作於一時而迄未蒙旌褒之典今此檄文日記之顯出此時者誠非偶然伏乞七義士特命贈職以褒旌門以奬云王得仁等之倡義殉身果如上言則誠爲可嘉而事在久遠文無可徵請令道臣詳探實蹟報來後稟處允之又啓言鐵山幼學鄭忠祖上言以爲渠之六代祖故昌城府使贈兵曹參判奇男與金應河同時殉節於深河事已蒙聖明之俯燭曾於年前特許幷享於宣川義烈祠而故守門將贈兵曹參判順男卽奇男之弟而於渠爲六代旁祖當戊午渡遼之日奇男爲金應河前鋒赴戰而順男以病不得從病間卽提劍而出一日夜追及鴨江兄弟聯鑣而行至己未三月三日師次午毛嶺四日到深河則劉喬兩天將相繼敗績而元帥弘立按兵嶺上奇男兄弟隨左營將金應河先在嶺下虜兵先犯左營貴盈哥以鐵騎數萬奄至我軍遂潰金應河死之奇男兄弟各在重圍中衝突力戰奇男被賊槍仆地而以劍搏戰劍折手擊遂爲賊所害順男衝圍突馳以短兵搏擊四求兄所在見奇男方被執手搏救之而不能得遂兄弟同時遇害其後道臣狀啓亦曰兄弟竝執志節愈凜肅廟朝褒贈之時兄弟一體旌門竝蒙兵曹參判贈職頃於丙辰渠之六代祖配享義烈祠時致祭祭文中亦若曰鴻毛一擲乃弟同殉棹楔貤贈風聲永振則渠之六代祖兄弟雙節雙忠本無異同之狀已蒙聖明之所俯燭而獨於配食之列未蒙同享之典特許順男竝享於奇男所享之祠云鄭奇男順男同時立殣一門雙節百代之下尙令人起感贈秩旌閭之典兄弟無間而獨於俎豆之享一爲一否宜有稱惜之論而院享事體重大請令道臣詳探事蹟狀聞後稟處允之又啓言長城幼學金始鏶等上言以爲務安縣故學生金躣華卽故判書適七世孫故忠臣贈左參贊忠秀六世孫也躍華孝友夙著純至志節老益勉礪而餘事文章稱一道首朝夕甘旨必躬嘗而進之父母有疾不脫冠帶通宵不寐父死之後終身哀慕時閱書籍見其手澤則必掩卷嗚泣鄕人欲以孝行聞于牧伯則躍華移書切責其議遂寢而平生志操尤尙節義每讀古史至忠臣死國之處則輒擊節歎賞若已當之而自髫齔已有感於皇朝萬曆之恩而嘗曰環東土數千里得免被髮左袵是誰之力泫然出涕獨抱志節而遂至老死圖章之刻以頭戴崇禎日月六字也壁篆之書以大明乾坤寓吾形神崇禎日月開我心胸十六字也門銘之揭以富貴易得名節難保八字也其尊周之義志節之卓亦可見也伏乞特賜褒奬之典云金躍華孝行志節果如上言則誠爲可嘉而遠外之事有難取信請令道臣詳探報來後稟處允之又啓言白川幼學邊益和等上言以爲故孝子趙楨卽渠同鄕人也天性至孝四歲慈母患逝哭泣之哀跪拜之節見者感動逮事繼母竭力供奉溫淸之禮爲鄕里所式繼母又早世其父鱞居則晝衣扶將不離左右而不入內室侍寢外堂如是者三十年其父曰汝則有妻之鱞吾則無妻之鱞目呼之曰生鱞其父行年九十有二歲視聽俱廢每以婉容溫語隨事提告期於必見必聞而後已若是者數年忽一日其父曰吾於今日耳目乍開賴爾之孝醫我聰明矣目又名之曰聰明醫其父又於夏月病渴思氷適有過去老人指某澗有氷片得以進之渴病遂差又斷指進血他症又差伊後更延五年之壽楨之生前一鄕人士呈文於本郡其身後士論愈激屢次呈文尙未蒙旌褒之恩乞施褒美之典云趙楨孝行果如上言則誠爲可嘉而遠外之事有難取信請令道臣詳探報來後稟處允之又啓言楊根幼學鄭鉐上言以爲渠從六代祖故弼善百亨無後香火將絶渠祖師先權奉其祀至于今不替前營將鄭光賓自以爲渠九代傍祖礪臣之後云矣又冒稱百亨之後孫潛請諡狀而忽又稱渠六代祖百昌之奉祀孫前後變換出入無常乞命攸司亟正光賓乖亂倫紀之罪云鄭鉐則曰渠是直孫云鄭光賓亦曰渠是直孫互相卞詰出場無期換父易祖是何等大變一是朝官一是衣冠而冒稱之罪必有其人不可不明査嚴處而自臣曹無他可覈之道請令漢城府溯考流來帳籍卞其眞僞移法司處之允之又啓言京畿儒生黃默等上言以爲我殿下特擧曠古之盛典以端宗朝忠臣及同時死事人設壇侑享於莊陵紅箭門外渠等於伊時事別有所抑鬱愍歎者請略陳其事焉謹按辛亥年實錄謄本則愍貞嬪楊氏以英廟後宮乳養端宗竭心保翼乙亥禪代之日賓廳啓曰楊嬪與錦城大君瑜等同心謀亂請極正其罪是日配于淸風尋命處絞籍沒又按故忠臣權自愼母崔氏同參六臣之謀及事發禁府啓曰崔氏與朴彭年成三問等共謀逆請正其罪遂與六臣等同殉其貞忠卓烈輝暎簡冊又按敬惠公主文宗女也下嫁寧陽尉鄭悰故名臣李承召所撰鄭悰行狀曰悰之竄光州也公主從焉備嘗困辱略無怨誹之色執婦道益虔不懈及悰被誅哀毁盡節又按故忠臣權自愼之姊權氏卽端宗姨母也與自愼及六臣同謀故實錄曰御思政殿拿致成三問等及魯山姨母等杖訊黨與又按端廟後宮權氏卽故忠臣權完女也甲戌以定順王后之媵同時入宮及上王出居于錦城之第權氏亦從丁丑禍變之後廢錮于功臣之家至甲申始乃見放又按令嬪姜氏卽英廟後宮而故忠臣和義君瓔之母也故判書李德壽所撰和義君行狀曰和義之被罪也母亦預其事遂母子廢錮卒於謫所云云是以姜氏亦與和義幷削號割黜于宗親錄矣其後中宗朝和義始得伸復而姜氏封爵尙未追復故璿譜中只以宮人姜氏見書英宗朝和義子孫以請復嬪號改正璿譜之意呈單于宗簿寺其時提調以此陳達始蒙兪允顧此六婦人之節義及事實無非可欽可惻而粵在忠臣配食之際未蒙一體幷腏之典渠等以區區賤見有所默會者蓋當時冤魂之睠係瞻依者一則莊陵二則思陵也辛亥配食之擧旣是我聖上義起之例則豈獨於思陵之下可無一體之壇乎今若於思陵之下特設一壇幷享楊嬪等六人一如越壇之配食則亦可仰慰思陵之陟降矣乞依越壇之例命於思陵紅箭門外除地爲壇以愍貞嬪楊氏及崔氏及敬惠公主及權氏二人及令嬪姜氏一體配侑云以貴嬪之尊王姬之重而設壇侑祭禮無可據請上言置之允之又啓言京居幼學許琱上言以爲廣州府雙嶺地卽渠七代祖慶尙左兵使忠莊公許完及右兵使閔泳忠淸兵使李義培三節度丁丑殉節之地也列聖朝褒奬之典逈出尋常每輦過其地則必致祭而慰侑焉歲値周甲則或贈秩而崇奬焉凡所以追恤褒揚之節靡不用極而特於戰亡處竪碑一款旣經筵臣之陳白累蒙列朝之允許而事會荏苒尙今未遑者非但瞻聆之慨恨實爲聖世之闕典乞命斯速擧行云雙嶺之事尙令人灑涕凡屬表揚之典宜無所不用其極至若樹碑一事從前是論之乍發旋止良有所以請上言置之允之又啓言全羅道幼學劉萬沃等上言以爲故忠臣忠定公皇甫仁忠翼公金宗瑞忠莊公鄭苯以端廟朝三相貞忠殉節炳著簡冊三相中忠翼祀版旣在於祀孫家則旌閭其門有光聖典故前秋幸行時幼學權思吉等駕前呼籲矣議大臣稟處內左議政李秉模以爲金宗瑞純忠大節何靳棹楔之旌而三大臣之或旌或否恐未知如何云判府事沈煥之以爲金忠翼臨危盡節功著簡冊旌閭等細節不足增耀於耳目云夫生民秉彝莫過於忠烈國家褒尙亦莫先於棹楔至若三相與六臣一體倂命則國家褒尙之典宜無異同而六臣與同節諸人中有子孫家皆蒙旌褒之典則三臣家雖有子孫未蒙一施之典以旌閭爲細節則一片烏頭固不足輕重於三臣之顯晦者誠如判府事之議而萬古遺躅有所瞻依婦孺行路尙能指點知其爲某忠臣家則風勵俗化亦不可以細節闕之三臣之節義一體倂命請表於一忠翼不及於二臣則左相之議尤爲的當伏願三忠旌表之典一以依大臣幷擧三臣之議一以依故忠臣朴彭年已行之例特爲褒尙其節義云今此三忠臣之危忠大節有以樹風聲於百代立人紀於千古在朝家崇德報功之道何所靳惜而向於湖儒之陳請棹楔因大臣收議以旌閭細節不足增耀仍爲置之矣今於上言無容更事覆奏請依前置之允之又啓言東部幼學許源等上言以爲渠等於壬子年間以始祖古駕洛王陵后陵位田事上言而獲蒙聖朝致敬於歷代陵廟之盛典鄕奸刑配位田以實結換給立監降香以禋享定式而第先陵之於羅麗二陵古王陵則一也彼有崇德崇義之殿號而此無某殿之稱監之於參奉陵官則一也號名相殊而尊卑有間乞施終始之恩陵閣則錫以嘉號陵監則陞以官銜云殿號之肇錫陵官之創設事體至重有非一二儒生所敢輕易議到者請上言置之允之又啓言龍仁進士鄭奎采等上言以爲中廟朝大司憲文獻公孔瑞麟卽己卯大賢而吾夫子嫡傳之華胄也瑞麟以純剛之姿奮起偏邦慨然有追述於洙泗之餘緖早從遊於文敬公金宏弼之門又與文正公趙光祖道義相交及夫進而立朝也必欲致吾君於堯舜之聖尊朝廷於日月之上志節磊落風彩光明而不幸有神武之禍鼎鑊在前虎豹睢盱而猶昌言正色奮笏抗直詰責奸凶不少懾撓囚服叫閽願與同死樹立之卓實有百折而不磨者國之元氣於是賴而不墜嗚呼偉哉向在壬子特施節惠之典仍有錄後之恩而惟其祀禮之崇報至于今寂然士林之齎恨當如何耶縣之西有所謂深谷書院者乃先正臣趙光祖腏食之所也瑞麟之道學旣與光祖同其淵源瑞麟之節義又與光祖同其終始瑞麟之塋域又與光祖衣履之藏同在一境則於其祠共享苾芬之薦與同其死生哀榮非但增光於瑞麟在先正亦不爲無光乞允躋享之請云孔瑞麟己卯一節炳朗國乘孰不欽服而至若竝稱於先正配食於院享上言辭意多不照察反歸屑越請置之允之又啓言驪州幼學辛鍾崙上言以爲渠十代祖鷲山君殷尹卽中宗朝靖國功臣而當昏朝板蕩之時有國家再安之擧御賜祿券一冊而券中奉安御諱藏在家廟御賜田四十結伴倘二人內廐馬二匹表裏十疋奴婢五口先祖辭功不敢自居祗受奴婢而其餘則盡納公府其奉公事上之忱衛國靖難之功可謂卓然而太常之議尙未得擧則實爲聖世之一欠典又況親功臣贈諡之例昭載國典乞賜節惠之典云親功臣贈諡旣載法典苟有可狀之德諡狀照訖之後太常玉署之臣自可按而取捨不當煩請於朝家請上言置之允之又啓言原州幼學李澤夏等上言以爲簡萬胄固可謂丹忠之炳炳也出天之至孝也萬胄自在孩提能知孝親之節雖微細果實未嘗先入於口必置懷中以進父母及至長成盡其誠孝之道父母之疾嘗糞甛苦父患痢欲食魚鮮持竿臨川跪而祝天鮮必含釣持以歸養父病輒瘳父患毒腫十日吮腫卽差以言其忠則若聞聖候之違豫則晝出路邊探問玉候之平復夜必焚香祝天願以身代且於丁酉溫泉幸行時躬煎神楓膏要獻駕前隨處伏地竟未得進涕泣歸來遭庚子賓天之痛構廬山谷疏食號哭一如親喪甲辰庚戌兩次國哀一如庚子萬胄以鄕谷愚氓無詩禮之敎師友之訓而事親忠君之誠若是卓越乞賜棹楔之典以表忠孝云簡萬胄以孝行曾入於道啓臣曹抄啓時以置之啓下不有朝家之處分又爲煩籲極涉猥越請上言勿施允之又啓言抱川生員李重燁上言以爲渠十一代祖母愍貞嬪楊氏坐於端宗朝時事及二子永豊君瑔漢南君璇同日賜死幷殉忠節今其廟雖有王而葬無其地爲雲仍之深痛何幸嬪之遺骸掩在嬪之本宗楊氏家塋內至今蕪沒爲樵牧之所嗟里老之指點自前謂之罪人所葬之谷尙誦陵內之名則雖無蓬科之可表眞知葬處之的實抑有昭然可證之案古兵使楊治卽嬪之從叔父也當其禍敗之時收其棄骸隱葬於本縣機塘里谷中畏約無窮淺其處而平其原獨其家竊識之其後楊治葬於其傍麓楊家子孫世居墓下尙今傳誦之言必曰嬪之陵在某處云云而三尺之墳痕旣無百年之香大久冷國家欽恤之典旣使廟而立主豈可使墓而無表乎乞賜墓道環封之典云年代駸遠墓道無徵今以故老依俙之傳遽議環封之典事近褺越請上言置之允之又啓言南部幼學鄭東祜上言以爲渠次子陽吉爲宗兄東奭立後之由詳陳於昨秋東奭之上言已經睿覽則成命之下固不敢更事煩瀆而渠與東奭同命次子陽吉爲東奭後倫紀已定之後渠族兄東敎忽地上言致使莫重之倫彝迄今相持非但私心之悶隘抑亦人家所無之變例也東奭上言之下於該曹也爲禮堂者直就本事上先後次第是非輕重論理回啓事理當然乃以大臣體重四個字爲東敎立言者誠未可知也大臣非不體重固無關於私家立後之義雖以輕重言之東奭之高祖卽臣之高祖也東奭無後則臣祖之香火將無可托若以高祖之孫不繼高祖之後而只因大臣之體重移繼於非其祖之祖則推以天理參之人情萬萬無此理也伏乞使渠宗祀得以不絶敎以昨過大臣楸鄕念其近無立朝者今見此上言筵稟許施之事何敢煩浼乎分付門長處俾勿更訴之意嚴飭又啓言大丘幼學崔興濂上言以爲渠之同姓四寸弟興洛以其長子嫡妾俱無子臨死時懇請渠之第二子宅鎭立後故許令立後矣未及禮斜之前興洛夫妻相繼身死拘於常格不得循例呈狀乞以宅鎭爲興洛之後云一邊父母俱無事當勿施而此等人特許立後旣有受敎請宅鎭特爲立後允之又啓言咸昌故學生蔡景靖妻姜氏上言以爲渠之家夫以屢代奉祀之人只有一子未及生子而夫妻俱歿夫家諸族相議後以其亡子宗轍十八寸兄希聖之子應大爲宗轍之後令該曹稟處云請應大特爲立後允之又啓言前牧使金樂淳上言以爲渠之長子星㷞無子而身死以亡子同姓十寸兄星煜第二子明孫欲爲立後而未及禮斜星煜夫妻俱歿不得循例呈狀明孫特爲立後云請明孫特爲立後允之又啓言開城府出身金彦瑍上言以爲渠之同姓十四寸弟彦珹嫡妾俱無子而夫妻俱歿以其同生弟彦璸第四子濬炅欲爲立後而彦璸夫妻亦爲俱歿不得循例禮斜令該曹稟處云請濬炅特爲立後允之又啓言南部故學生慶昡女上言以爲渠之父母俱歿元無兄弟族叔故學生泰昌之第五子弼文懇請爲渠父母之後而泰昌生時雖有許與之諾兩家父母俱歿不得循例禮斜令該曹稟處云請弼文特爲立後允之又啓言南部幼學朴弘圭上言以爲渠卽靖國功臣天嶺君永昌十世嫡長孫而嫡妾俱無嗣續渠之十四寸弟故注書禹書第二子慶達請爲立後屢懇于禹書之父光弼則光弼始諾終靳畢竟牢拒請以慶達爲後云凡繼後之法兩家俱從情願而生家如或不許則有難勒定而宗家奉祀與他自別光弼同是子孫且有兩孫始諾終靳者實是人情之外似當許施而係是人倫重事請上裁從之又啓言南部幼學李羲坤上言以爲渠之外祖父母無子早死只有渠亡母母臨死以本家立後事付之於渠而外祖同宗弟尹得履有子六人而第三子命東旣無所重故外家諸宗合議請以尹命東爲渠外祖繼嗣云外家宗祀將至廢絶則立后之道實是情理之不容已而況外家諸族合議僉同則似當許施而係是人倫重事請上裁從之又啓言龍仁故學生沈喬鎭妻宋氏上言以爲渠之亡夫卽故佐卽沈尙吉之長孫也早死只有一子復永無子而夫妻俱亡故亡夫十三寸姪大永處以其第二子一當爲養孫屢屢哀乞終不肯許乞以一當定爲亡子復永之子云大永旣有二子而坐視宗人之絶嗣不肯許與有非敦睦之誼似當許施而係是人倫重事請上裁從之又啓言南部幼學李惟直上言以爲渠從兄惟信嫡妾俱無子以同姓四寸弟惟沈子始榮欲爲繼後未出禮斜之前惟信大妻及惟沈俱爲身沒與受無人方欲上達立後而始榮不有其父生前之諾牢拒不從乞以始榮立後於渠從兄云旣是其父生前與受之事則到今始榮之不從實是人情之外似當許施而係是人倫重事請上裁從之又啓言淸州幼學姜東煥上言以爲渠五寸叔柱赫早夭嫡妾俱無子諸族齊議以渠族叔必奎第二子世倫定爲柱赫之後未及禮斜之前必奎身故與受無人不得循例呈狀禮斜令該曹稟處云請世倫特爲立後允之又啓言安東幼學黃時謙上言以爲渠同姓三寸侄志信嫡妾俱無子夫妻相繼作故以同姓十六寸兄志純第四子雄伊欲爲入嗣受者無人不得援例呈狀禮斜令該曹稟處云請雄伊特爲立後允之又啓言原州故學生李玄圭妻權氏上言以爲渠亡夫嫡妾俱無子諸族相議以亡夫二十二寸文圭第二子錫朋完定立後而文圭夫妻俱歿與者無人不得循例呈狀禮斜令該曹稟處云請錫朋特爲立後允之又啓言西部幼學李彝鼎上言以爲渠年過五十嫡妾俱無子以同姓十四寸兄和鼎第二子宜默定爲繼子令該曹成給禮斜云似當許施而係是人倫重事請上裁從之又啓言仁同故學生權寶妻李氏上言以爲渠家夫無子而身死同姓十二寸弟寵有三子故第二子文孫取養立後次與受成言不啻丁寧未及禮斜之前寵夫妻連歲作故未及率來今於闋服之後始欲率來則文孫之兄海觀以爲父母旣歿之後許弟出繼情理之所不忍獨爲立異之論乞以文孫立後云旣是生家父母生前許與之事而至今其兄之異論有非敦睦之誼似當許施而係是人倫重事請上裁從之又啓言陽川故通德郞金達信妻林氏上言以爲渠夫八代祖故左議政扈聖功臣忠靖公金應南卽元勳大臣不遷之位而渠夫無子身歿族姓鮮少行列最下而幼學金之鼎孫禹錫卽渠夫九寸侄也欲以禹錫繼後之意言于之鼎則之鼎復有幼孫而稱以長孫懇乞屢年尙不肯許乞以禹錫繼其亡夫之後云禹錫之於之鼎雖曰長孫同是忠靖公子孫則宗家奉祀在所當念而且有幼孫如是稱託終不肯許實是人情之外似當許施而係是人倫重事請上裁從之又啓言善山幼學金粹玉上言以爲渠寸外宗人朝玉欲爲橫奪渠子俊行不請生家不議門長再昨年誣罔大聽圖出禮斜而旣無所重寸內之親亦多可合處乞命該曹勿施仍治其罪云再昨年因金朝玉上言以金粹玉子俊行定爲其嗣事自臣曹覆啓蒙允則雖與圖斜有異生家旣不聞知無所重而捨近取遠果如上言則有不可仍置而一邊之言亦難準信請令本道粹玉門長處詳査報來後稟處允之又啓言南部幼學申在仁上言以爲渠之同姓四寸弟故學生在囦妻李召史昨年幸行時以渠第四子喜謙定爲繼後事擊錚自該曹回啓蒙允矣渠長子則不幸早失次子已爲出繼而只餘二子渠以四世大宗見無嗣孫故期望餘子之生育以爲繼嫡傳重之計且在囦所後家四寸在廷方有二子則本鮮宗黨之言自歸誣罔乞卽罷養云一邊之言有難準信請使其門長具由呈單後更爲稟處允之又啓言晉州幼學金始采上言以爲渠七寸叔有海以渠子億宗欲爲其亡子成東繼後原情上達自該曹立案出給而有海曾於癸丑年以渠四寸始文第三子明學定爲成東之子率養已至五年本宗之服已降則有海已非無後之身而自處以文貞公宇顒宗孫欺罔上達亟令該曹行關査實以正亂倫之罪云昨秋果因金有海擊錚原情以金始采第四子億宗許令立後矣當初有海之以明學爲養孫而更以億宗欲爲定養果如始采上言則其在正倫核實之道不可仍置而一邊之言亦難準信請令本道其門長諸族處詳査報來後稟處允之又啓言果川幼學鄭存衍妻呂氏上言以爲渠父故通德郞呂運永不幸無子而早歿渠從祖故左尹善應常謂渠祖父曰吾有二子俱方有子而若復生男當使繼後於汝之亡子云云次子卽進士春永而其妻幸有娠於癸巳年解娩生男卽今副正字呂東植也渠母卽受而養之待其成長矣纔過二歲渠母棄世其後春永微有持難之意遷延至今終無回聽之路乞以春永之次子東植還卽立後於渠父運永云果有當初許與之約言則到今似無他議而一邊之言有難準信請使其門長據實呈單後稟處允之又啓言卽接門長呂善老呈單則以爲乙卯二月以運永六寸弟膺永第二子東胤定爲運永之嗣而故知敦寧善亨緘辭着銜以出禮斜者也今此鄭家婦之上言都是變幻事實抑勒爲說旣出之禮斜公然掩諱已定之倫紀必欲壞亂其所設施誠不可曉尤所不可曉者東植髫齡之時東胤禮斜之前何無一言於宗中何不上聞於朝廷到今有子女旣釋褐年近三十之後始爲此擧云呂氏門長之論列如此東胤繼後之立案昭在則今此鄭氏婦之不有已出之禮斜更欲定養東植者旣乖禮意又違法例請上言置之允之又啓言江華幼學尹保喆上言以爲渠同宗尹汝昇年前以其無子來請繼嗣故渠兄弟據理責送矣丁巳二月渠因事上京始聞汝昇死已閱朞其妻任氏請以渠第二子億麟繼嗣故洞陳與汝昇酬酢之說及億麟業已出繼仲父之由而歸矣任氏上言有曰汝昇生前雖未及禮斜兩家相議完定云云父死閱朞子不得承聞者寧有是理初無與受明若觀火而仲父宗德子懿喆終無子女故已以億麟出繼懿喆乞令億麟如前歸養云昨年因任氏上言臣曹覆啓以億麟之立後旣出特恩而大倫已定嚴飭入嗣事蒙允矣今此保喆上言如是逕庭有難歸正請令本府其門長處詳査報來後稟處允之又啓言洪川趙鎭豐上言以爲粵在再去癸巳年間故敦寧都正趙道輔來莅本縣渠曾祖母玉貞以官婢日夕在側丙申十月生渠祖尙紳而其時以身有敦寧卽頉縣案其翌年丁酉八月遞歸在官周年之間父子之倫固自如少無疑間而渠祖則以年幼落在本縣以爲待稍長收歸之計矣至于甲辰渠祖甫九歲遭都正喪而渠曾祖母徒憫渠祖幼沖不使奔赴至于己酉渠祖年已十四始上京進見嫡兄故判書尙絅兄弟則爲之惻然曰吾之視汝豈若他人而第念先意愼重有所遺敎汝雖可矜今不可輕易擅收云云故渠祖號天痛哭而歸其後屢次往訴而雖加意矜憫所答則如前矣判書兄弟相繼作故後渠祖又訴於嫡姪故判書暾諸從兄弟則亦以爲先訓尙未歸正則到今吾輩尤難擅改云云渠祖切欲以此一啓登聞而恐咈本家之意只俟來頭之善處趑趄未遂再昨年年至八十二竟抱冤溘死臨死時顧謂渠曰吾生爲無父之人死爲無父之鬼九原千載此目難瞑汝等深體此意亟正天倫然後吾祖孫始可爲人云渠祖爲趙氏家出非但一縣之所共知平日有雅於都正者咸稱厥像之酷肖莫不嘖嘖憫憐則面目之不可逃推此可驗本家諸人亦未嘗以非吾家所出斥言則情理之所矜惻於此可見而惟以遵奉先訓難於擅改云而戶籍則自渠祖生時許錄以趙氏祖先則趙氏一門之無疑於渠祖的然自明第伏念先訓則蓋出於一時審愼之意而天倫則實係於萬古綱常之重以此較彼自有輕重且渠祖徒恃前日倫紀之自在不念倘來事變之若是始不能早自歸托於趙門而亦不敢卽爲上達於天聽荏苒三世定倫無期乞命快正天倫俾伸幽明之冤云到今三世之後血屬眞僞有非朝家所可卞別者請上言置之敎以問于戶判諸人許施當否草記又啓言禮山業儒李寅元上言以爲渠嫡弟宗興卽傳禰繼祖之宗子嗣孫也不可出養於人而十寸族祖故府使義逸有子惕淵早死無後以其從弟之次孫奎祥定其立後已至多年故宗黨親戚無不知者矣義逸在官身歿則其家婦女不以其家長生時之所定兒爲立後妄生法外必不成之計欲以宗興爲繼後而不議於渠家徑自上言掩匿宗興之爲長子長孫以此蒙允而必欲劫奪者實是變怪且昨年春自禮曹行關本道曰李益淵囚之縣獄其子宗興迫令許送故渠父以至滯囚之境前後鳴冤屢蒙回啓之命而該曹之啓每聽一邊之言終未達渠家至冤之情特令罷養事乞蒙天恩云昨年因義逸子婦鄭氏上言臣曹覆啓判付內嚴飭斯速依公文施行頑拒之罪家長難免如或遷就分付道臣其家長施以違制之律事判下而成命之下終始違拒今又使其庶子至煩天聽者極涉猥越請上言置之允之又啓言北部幼學安光晉上言以爲渠以獨子出繼於宗家生父則老而無子五寸叔榘有二子故其第二子光直欲爲立後積年懇乞終不聽許乞以光直定爲其生父之後云繼後之法兩家俱從情願而生家如或不許則有難勒定請上言置之允之又啓言西部居李學道上言以爲渠年今五十一俱無子女以再從兄心道第三子允豊請爲立後心道靳持不許乞以允豊特爲立後云繼後之法兩家俱從情願而生家如或不許則有難勒定請上言置之允之禮曹啓言北部故學生洪樂完妻李氏上言以爲早喪家夫又無一子只與篤老之姑相依爲命今年又喪其姑以渠夫同姓十寸兄樂健第二子快慶欲爲立後哀呼多日尙未得諾乞以快慶立後於其夫云繼後之法兩家俱從情願而生家如或不許則有難勒定請上言置之允之又啓言春川幼學柳宣漢上言以爲渠六代傍祖故生員夢熊其子贈參議澯其孫故別提之瑞三世無後請以夢熊之侄故副提學潚之孫藩追爲之瑞子則藩之曾孫幼學臣漢可以奉其香火云以三世已故之人追後立嗣於旣遷之主禮無所據請上言置之允之又啓言康翎幼學柳東華上言以爲渠十四代傍祖贈吏曹判書忠景公誠源以傍孫立後俾奉其祀云六臣立後之論厥維久矣而尙今未果者自有斟量而然到今立後一款有難輕議請上言置之允之又啓言楊州幼學李鎭馨驪州幼學李鎭坤以渠等十代傍祖龜城君浚立後事疊呈上言一事疊呈委折査問草記事命下矣招致李鎭馨鎭坤等査問委折則李鎭馨以爲未知宗人上言有此疊呈云李鎭坤以爲昨年春秋兩度上言連爲漏落故今又上言千萬意外又有鎭馨疊呈之擧云無論事之當否一瀆再瀆至于三四者已萬萬猥褻而況一事兩人同時疊呈無少嚴畏者揆以紀綱萬萬駭然請李鎭馨鎭坤出付攸司從重科處允之又啓言全羅道幼學金始鏶等以故節度使趙崇文褒贈事上言全羅道幼學柳格等又以此事上言一事疊呈査問草記事命下矣自再昨至今日連爲搜訪而元無柳格爲名人來待之事凡上言之法必也親呈限內現身而今此柳格上言四日尙不現身則其初不親呈可以推知一事疊呈之外事體尤極駭然請令本道卽爲捉致照法嚴處允之○兵曹啓言東部前別將具始陽良人梁弼謙朴成蕃中部訓局馬兵鄭興得等上言以爲具始陽父世豪乙卯年屬籍禁衛營牙兵從軍五十五年今年爲八十歲梁弼謙父遇燁甲戌年屬籍訓局司標下軍從軍四十五年今年爲七十歲朴成蕃父泰鳳辛未年屬籍訓局哨軍從軍四十八年今年爲七十歲鄭興得父泰福甲戌年屬籍訓局大旗手乙亥換定馬兵從軍四十五年今年爲六十五歲竝乞蒙天恩云取考事目則軍兵之從軍實役四十五年年滿八十者加資而以其呼籲有難憑信査問京兆及該軍門則具世豪從軍與年歲俱準定式似當依事目施以加資之典而係干恩典請上裁梁遇燁朴泰鳳鄭泰福從軍雖云準限年歲俱未滿定式請上言置之允之○而部金召史上言以爲渠夫張泰允往在丙辰正月以護軍部將入番于崇禮門適値園所幸行而還宮時刻退定後莫重城門不可徹曉仍開故馳稟守宮所奉將令閉門而以閉門之罪渠夫張泰允定配端川府矣第有憫迫私情渠舅年今七耋以老病垂盡之喘無他子女之獨子各分數千里之外者于今三年之久乞使渠夫張泰允特蒙恩澤歸見老父敎以放如有同罪之人草記事分付該府該曹○刑曹啓言宣川府充軍罪人孫弼榮以崇禮門入番部將丙辰正月與泰允同時定配矣泰允今已蒙宥請弼榮一體放送允之○東部幼學李亨國上言以爲渠父雲寵萬戶李廷麟與惠山僉使邊德淳乙卯年間同罪同謫于同道鏡城地至于今五年矣今年正月邊德淳之姪得仁呈原情于禁府得蒙放還渠父李廷麟獨未蒙放乞蒙天恩敎以詳考配案草記○義禁府啓言取考配案則李廷麟前以雲寵萬戶以五口猪分饋土卒米三十石列名分錄竝懲於催科之中責問之際歸之房嬖之所作奸罪因前南兵使李格狀啓定配於鏡城府矣敎以議處又啓言李廷麟其侵漁鎭民之罪不可以在謫之已至五年同罪之癈疾特放有所議擬請上言置之允之○義城幼學金良鏷上言以爲渠父金坊以前別害僉使坐耳牟四十餘石誤捧事去乙卯冬定配明川府今至五年之久而尙未蒙宥敢陳其前後事實別害鎭需米之自永興府輸來自是古例而相距甚遠逐月運來之際民弊不少故中間鎭將以兵使耗穀之在本鎭者請於兵使相換則鎭民感其除弊以前日運來路費一年所入收納耳牟四十餘石以補鎭需便作規例者已爲年久渠父新到之初未知謬例果捧一年所納翌年始知其爲謬例卽爲蕩減而作爲文字永杜後來之弊矣甲寅七月解歸後新僉使吳顯忠怵於營裨窮査之擧乃反以渠父之創捧樣誣報兵營致此恩譴而以渠父罪名言之則莅任之初未及詳察誤循謬例而及其旣覺之後卽爲蕩減則其與一循謬例作爲私橐者恐或有間況於當初定配時伏見關文內一依邊德淳例遠地定配云而今聞邊德淳已爲放還渠父尙未蒙宥依邊德淳例放還事乞蒙天恩敎以詳考配案草記○義禁府啓言取考配案則金坊前以別害僉使復出旣廢之規土卒處兩年收斂之米合爲三十八石罪因前南兵使李格狀啓定配於明川府矣敎以議處又啓言金坊身爲鎭將不恤土卒復襲旣革之謬例不可以在謫之已至五年同罪之廢疾特放有所議擬請上言置之允之○刑曹啓言沔川貢生兪允霖上言以爲渠父濟禧兵營營吏隨行矣癸丑年因德坪明火賊獄情失實與營吏金悌得同時定配悌得則乙卯年蒙放渠父獨未蒙放乞令該曹卽爲放釋云渠父濟禧之當初所犯不輕至被遠配則稱以同罪人已放縱子鳴冤極涉猥越請上言置之允之又啓言長城童蒙鄭大興上言以爲渠父達海以本邑吏房因金文才獄事不能檢飭之罪刑配於文川郡尙未宥還文才則已爲蒙放渠父放還事乞蒙天恩云取考配案則達海以邑中首吏檢驗之際暗地徵索至於流配則罪固難赦不可以其子之鳴冤有所放釋請上言置之允之又啓言寧邊宋召史上言以爲渠以鋤夫四人使之往鋤田間矣李玄德與李尙才爭鬨夜間玄德結項致死則尙才知罪逃避檢驗時以渠子吳國佐之爲田主捉囚成獄亟令該道特爲放出云原案旣未登啓獄情有難遙度請分付道臣詳査啓聞後稟處允之又啓言橫城童蒙李士龍上言以爲渠之外祖母本非私賤而作夫陳哥奴李順奉處癸丑身死之後陳哥稱以買得萬端侵虐故渠之娚姪崔再三呈于營門題送本官置陳哥於落科矣陳哥更爲起訟奪入立案牢囚其父嚴加重刑陳哥私自縛刑其母勒奪家庄乞令本道明査公決云果如上言則壓良爲賤自有其律請令道臣別定査官嚴査決處敎以此等呼籲正是眞箇民隱令道臣親執詳査限前狀間事嚴飭分付又啓言朔寧幼學崔重允上言以爲本郡崔宗舜爲名人偸埋一物於渠之祖母山䐉後故渠父東燁卽地掘取則乃是小木樻而棄置山下矣其明日又成小塜呈官掘出乃是前埋之樻也數月後官差捉去渠父以私掘定配乞令卽放云私掘定配之十年內不得擧論自有已例則乃於決配之後變幻事實縱子呼籲極爲無嚴請上言勿施允之又啓言德川盧召史上言以爲渠夫金務金同者戊午年本邑還穀上納時以錢三兩式爲定而吏房則每石六兩式濫捧故渠夫與吏房官前發惡而定配安峽乞命放送云取考配案則金務金同以侵逼官長罪至被徒配不可以其妻之呼籲卽放請上言勿施允之又啓言永平良女金召史上言以爲渠夫崔厚邑時以行商爲業而寡女李召史錢兩貸用以所織明紬定價給之則其父與娚忽地爭鬨故渠夫還給其紬矣其後數日李女身死則稱以因渠夫錢事而死告官成獄將至償命之境乞令行査毋至橫罹云崔厚邑時不顧班族暗蓄陰謀窺覘孀婦遂令守貞之寡女冤憤交中終辦一死至有朝家特命旌閭之典厚邑時之罪犯不可容貸而乃敢縱妻呼籲極爲痛惡請上言勿施允之○義禁府啓言稷山幼學朴基德上言以爲渠六代祖承宗前後朝論之責備者有三件事癸丑之參鞫也宮門之防守也三昌之竝稱也而癸丑參鞫事則渠祖職判金吾名參僞勳是非之來必當受而爲過而當時名碩或爲委官或錄僞券槪可指計則今乃以治獄一事獨歸罪於渠祖寧不冤痛乎宮門防守事則當此之時倫彝將斁西宮且閉凶孼傍伺至於因儺圖變禍機層生則調兵守護豈無深意況渠祖之始終扶護之節人無異辭則今以防守一段直斷心迹尤豈不至冤乎靖社諸勳臣皆身經廢朝目擊時事而及乎反正之後莫不稱渠祖扶護西宮之功未聞以禁兵防守爲其罪焉是亦不諒其心而恕其迹者乎三昌竝稱事則渠祖與希舊爾瞻不幸俱居戚聯俱被柄用封號稱昌又適相同當時果有三昌之目而論其秉心行事則不啻如薰蕕氷炭故相臣趙翼箚辭嘗稱爾瞻每起獄承宗輒救解爾瞻爲廢論承宗主扶護云以三昌之目與爾瞻輩同歸而莫之卞也豈非千古不瞑之恨乎渠祖跡托肺腑時丁昏亂欲潔身而退則宗社休戚之誼不可恝也欲批鱗而死則兩宮保護之責無所屬焉黽勉十載彌縫百事邪黨之罪涉干紀者盡心觝排之舊臣之事係扶倫者曲意周全之及夫庚申始秉句軸則筠闓俱伏誅而三司始致討於爾瞻此渠祖排斥凶徒之效也以父則知敦寧安世不參庭請之班以子則校理自凝手裂偉卿之疏一門三世俱以忠義自勵若其苦心血誠未嘗不在於扶倫綱植正士而唯其地處自別外受貪戀之譏內決偕亡之志鞶囊貯藥春帖祈死誦其詩者千載之下猶足傷心昇平府院君金瑬延平府院君李貴所奏微朴承宗西宮不得保臣等不得有云畢竟拚死乃其素所自分而從容處義有識稱焉致命閱月之後始加追削之典當初處分追罪其不救綾昌也而此洪鎬所以引朱鮪事請勿掩殉主之節也或以渠祖爲廢朝死不足稱節義而自古殉節之臣罔不在昏亂故年前柳夢寅復官贈諡時聖旨至比諸吉再金時習渠祖進退雖與夢寅有間而若論爲其所事盡分則宜無區別乞復渠祖承宗之官及其子自興之職云承宗之罪犯何如而到今世代旣遠之後敢以扶護處義等說肆然陳卞萬萬痛駭請上言置之令該曹照法嚴勘敎以朴承宗事百世之公論未決古人之奏語可徵且以若處地有若崖異囊藏死藥不欲獨活冤獄必救解凶論至排斥故昇平延平一隊勳臣至以爲微承宗則西宮不得保臣等不得有且洪鎬引漢朱鮪事請奬其殉主之節而其父安世不參庭請其子自凝手裂偉疏所以其家人之年前呼籲也以合有商量判下者事件稍異雖不直施已施之比例仍置之勿論之科者恐有違於時措之宜聖祖改玉之初朝廷處分不得不若此在今日以聖祖之心爲心闡未闡之奧旨亦不可不若此此所謂春秋之大義如看風水移步換形也問于大臣曾經金吾堂上諸人以間○水原幼學許鎭上言以爲渠家累代墳山在於本府而粵在乙卯年間本府李光株爲名人偸葬其父於渠之父祖墳數十步之內故卽爲起訟今至五年迄未決末接訟則李光林每每落訟掘移侤音不啻六七張而光株每以推託爲事前後本官初不刻期掘移延送歲月李光株落訟不掘之塜乞使地方官卽令掘移敎以付之留守從長決給○水原留守徐有隣狀啓以爲本府幼學許鎭山訟令本府判官金思羲摘奸圖形以來而取見其圖形則此山一局俱是許哥世葬之地而以步數言之則自李光株偸葬處至許鎭父墳爲八十四步至許鎭祖墳爲五十步而又爲來龍肩胛緊要之地則其所當禁在所不已且考前後文蹟則前判官洪元燮時判官金思羲俱置李光株於落科或捧侤音或加囚禁使之督掘而光株不有官決延拖至今者民習可駭更爲分付斯速掘移事令漢城府稟處○漢城府啓言觀此許鎭上言則此訟前後本官之親審摘奸皆置光株於落科時帥臣狀啓又請斯速掘移則訟理更無可言而延拖至今抵賴不移民習可痛請依狀請分付該府俾息爭端允之又啓言西部進士金厚淵上言以爲渠家六世先塋在於唐津六世弊廬又在山下矣隣里金啓祿上年十月偸葬其父祖兩塜於渠家先塋與弊廬都案山故起訟本官唐津縣監黃勉喆親審摘奸後捉致啓祿着枷囚禁又捧掘移侤音矣啓祿瞞告身病得出獄門卽地逃走今年二月本官捉囚啓祿報于營門營門有嚴刑督掘之題三月巡到時道臣招入啓祿又捧掘移之供而啓祿又抵賴不掘仍卽逃走乞命掘去金啓祿偸葬二塜云果如上言則金家六世先山金啓祿之偸葬已極無據營邑決折捧侤音之後終不掘移則其可曰有國法乎請分付道臣更爲別定査官從公決處敎以近來營邑之臣決訟多不嚴明一號令間立落之事拖久時月出場無期蹕路呼籲之類三之二幾皆是得捷不掘者國綱所在何可任他於旣現發已登徹之訟乎分付山在官刻期決折更或推諉狀聞重勘之意嚴飭道臣又啓言南陽幼學李徵厚上言以爲渠之祖母墳山在於龍仁地百餘年守護矣今年三月山下居李朋錫偸葬其父於渠之祖母墳山唇前三十三步之內山下居外孫欲爲禁斷則結縛而坐半日之內掩土而去故渠訴龍仁官則摘奸後依法典當掘之意嚴囚定日矣朋錫彼月此月至于今終不掘去蓋偸葬謀主者卽朋錫之三寸叔晉州兵使而散財聚黨有此勒奪之擧又於晉營赴任之路入見龍仁本官懇囑緩頰而本官據理不聽則不敢更售奸計潛送私人於渠之庶子喆運處啗之以利曰此訟若緩則晉州佐幕中可食數千金之窠卽當劃差云渠豈忍爲庶子賣先山乎此訟已捧侤音後道臣之飭本官之督非不嚴截而朋錫恃勢蔑法延拖不掘者專由於不爲嚴刑而然伏乞刻期掘移云果如上言則李朋錫落訟侤音之後非但不爲掘移或圖囑本官終不遂計則又以差送佐幕萬端誘引其庶子者尤非士夫之所忍爲者雖然一邊之言有不可取信請分付道臣各別明覈決給敎以分付道臣親執嚴査狀聞所謂晉州兵使姓名竝爲嚴刑現推一一捧直招狀聞地方官若能彈壓則許多上言豈可偏在於該邑乎其委折亦令道臣査啓時論理措語稟決之意分付近來習俗沒却模稜甚至山訟尤倍甚所謂分付道臣從公決給之請諸道道臣看作例語故前旣回啓者後復呼冤此後已爲覆啓決給者更或登聞先自該道道臣玩愒之罪本府論罪又啓言洪州幼學洪允復上言以爲渠之六代祖故左參贊茂績墳塋在於長湍地守護禁養殆近二百年矣再昨年九月京居幼學成季仁勒葬其兄於渠之先祖墳山單白虎至近之地渠呈訴本官則本官以爲成家用山時自官旣爲助給則今當其訟豈無愧於人乎爲題故屢次面訴則本官又以爲與成家有戚分不可聽理云上年二月上言下京兆回啓判下則道臣移定査官于豐德府使金珠淵親審摘奸後以爲在法當掘云道臣更以朔寧郡守崔重圭爲再査官又使摘奸則亦以爲當掘道臣再査之後知委長湍官使之督掘則本官無意督掘去八月又爲申籲下京兆回啓內以爲兩經査報其所立落更無可疑而成季仁之尙不掘移極涉痛駭另飭督掘之意分付道臣事下本道則道臣又使長湍官督卽掘移而以成李仁在京之故長湍官謂之移文捉來成季仁則終無捉來之事乞命自官掘移云此訟今已再徹天聽矣判付嚴截之下成季仁之一直抵賴者其不畏朝令不有法禁之狀眞是化外之民雖以本官言之荏苒遷就使朝令格而不行者豈不未安乎請令道臣嚴飭本倅成季仁仍爲捉囚期於刻期掘移允之敎以所謂再昨年九月該倅令該府拿處待訟理出場後捧供勘處以爲使無訟之一助又啓言原州閑良黃基倫上言以爲渠五代祖戊辰本以私賤當萬曆壬辰之亂人皆逃竄一州空虛而獨以忠義激鄕里憤不顧身獲醜上功拔賤從良而事親至孝務悅其心至再出其妻以順父母之意當時名賢無不贊美而仁廟甲戌命生旌其閭曰忠臣孝子黃戊辰之門其後孝廟庚辰加頒恩階爲折衝死後營本府採鄕士公議創建祠宇於州南扁其額曰忠孝祠春秋享之孱孫數十戶居在山下守護禁養將至二百年矣去庚子年間前參判閔百奮營其妻葬於忠孝墳來龍咫尺之地故渠等奔訴營門據法禁止其後己酉年間前縣監元羽孫又勒葬妻於其處故渠等冒死私掘則營本府捉囚渠等沒數降定軍役刑配二人而其子有朋將忠孝旌門與祠宇任意毁撤其後元羽孫來莅本州渠等勢難安堵散而之他矣又於壬子年間本州幼學金載經藉本府連姻之勢結縛渠等勒葬其妻於元家見掘處渠等旣爲子孫不能保其墳山與祠宇抱痛椎心矣去丁巳年間本道監司徐有防判官洪養默特賜米穀重建祠宇論以依前薦享則因元有朋之沮戱只建一座空祠宇而猶未暇於祠版之復設乞命本道掘去勒葬之塜還安毁撤之版永保墳山及祠宇云矣果如上言則人家偸葬勒葬之事從古何限而如此變怪曾所未聞雖然一邊之言有不可準信請分付道臣更爲拔例詳覈俾洩黃家之冤敎以生旌其閭而命之曰忠臣孝子黃戊辰之門兩朝褒贈之恩典不啻曠絶且況邑人建祠侑之號以爲忠孝祠云爾則這山這祠行路必咨嗟景仰而彼元姓者抑獨何心爲此非理不法之擧不知國有常憲事之痛駭莫甚於此觀於故道臣前通判處決可知所訴之非誣爲先嚴飭道伯修其山葺其祠定配者放降保者頉使之依舊安堵然後以此判下書給忠孝門主人此後侵犯者告于營門勘以重律元金勒葬處亦令地方官摘奸公決勿循近來拖泥塗粉之習事分付而元哥所爲亦卽詳査如果不差狀聞請勘之意幷爲行會又啓言竹山幼學黃稹上言以爲渠十三代祖贈諡貞毅公坦墳山在於高陽守護禁養累百年矣去丁未年間常漢李蒙烈置標於來龍四十步之上故渠呈卞摘奸後自官平夷昨年十月李蒙烈甥姪韓處範偸葬其父於平夷處渠等一門聯名呈狀於本官監營京兆輒受刻期掘移納侤五六次處範梗法之民虛度歲月乞蒙天恩得保丘壠云果如上言則處範之梗頑不掘萬萬無嚴請分付道臣刻期掘移允之又啓言保寧業儒金樂佑上言以爲渠父故統制使永綬墳山在於坡州而年前嫡兄嫡姪相繼而歿渠流落湖西而今年二月渠同姓十一寸姪鳳勳居在山下欲葬其母於渠父山來龍壓近之地渠及嫡姪婦馳往山下半夜血爭則謂以不可過葬壙地旣穿而還塞仍爲罷去矣朝來三尺奄成墳形渠呈坡州牧則牧使李近胄親審摘奸後謂以在法當掘而使彼隻緩限於七月而捧侤音渠來訴營門則前道臣李在學題以旣捧侤音則卽當督掘何爲以七月緩限乎金鳳勳卽爲捉囚嚴督云故到付於本牧則該牧使謂以惟待七月云云姑待七月而更訴本官則亦不嚴督更以八月定限渠又訴營門則今道臣徐鼎修題以八月限內若不掘移卽爲捉囚督掘云而鳳勳自初侤音尙不掘移乞命掘去鳳勳偸葬之塜云果如上言則其孤寡彷徨道路之狀有足感傷和氣請分付道臣嚴飭掘去允之又啓言全州孔遇成上言以爲渠之六代祖以簪纓故家葬于本府其後繼葬守護者二百餘年矣甲寅年間本府使令金貴孫爲名漢偸葬其父於渠之先山主龍五十四步之內主龍無步數禁葬自是國典而幺磨使令之偸埋不勝至痛呈訴本官則尺量摘奸後掘移納侤音矣貴孫此頉彼頉至今五六年終不掘移貴孫偸葬之塜乞命據法卽掘云果如上言則其所稱冤勢所固然請分付道臣更爲嚴査據法卽掘允之又啓言東部童蒙黃寬得上言以爲渠父潤澤以世居驪州之民年至十餘父母俱歿東西漂泊寓接東十里地而渠之祖父母初葬時自爲薄葬故再昨年七月移葬於楊州矣積城朴重起稱以祖墳逼近處誣訴營邑渠父弱不敵强勢歸落訟蓋以山地言之山自異局間有一岡坐立不見又是朴墳之靑龍外則不計步數之遠近實是不當禁之地今以不當禁之處欲爲勒掘渠父年逾六十屢被刑杖乞命明査決給云果如上言則朴重起之禁其不當禁之地者明若觀火請分付道臣更爲詳査從公決給允之又啓言楊州喪人李昇鎭上言以爲渠於正月遭母喪占山於漣川地矣山下居李廷機忽生山慾稱以渠先山近處移埋其年久兒塜故告于本官則本官李聖濂親審摘奸後決給於渠埋置兒塜使之斯速掘移而終不掘移渠又訴監營則題以不日內掘移李廷機及其子淑等捉致官庭嚴飭督掘之際廷機等肆惡官庭本官嫌其冒當報請移訟自營門移訟永平縣則縣令朴齊家親審次來到而廷機慫慂其姪李浩又爲移埋兒塜於其下遷其三十餘年母塜於其地豈有如許巧惡者乎永平縣令論報後營題以爲刻期掘移事枚移本邑而廷機等抵賴不掘故時監司徐鼎修到任初前後事狀更爲呈訴則題辭以爲旣有前使時決處各別嚴飭期於督掘如或延拖直爲嚴刑督掘云云矣千萬不意以本事更爲臚列報來事更關則本官李聖濂更爲論報營題以爲李浩旣已先遷其母勢當以先入爲主然廷機輩所爲不可無懲勵廷機年近七十法難加刑李浩李淑嚴刑一次放送事題下他人占山沮戱圖頉者不以法斷乞賜處分云果如上言則李廷機之移葬旣骨之兒又令姪浩先葬其兒繼葬其母於昇鎭所占之地者究其設計可謂巧且巧矣雖然浩也旣葬其母則便成先入爲主所爲雖曰絶痛今以後昇鎭更無事乎山訟矣所以營門處置廷機以年老之故不爲加刑而浩淑則各嚴刑一次放送眞是得其平矣此等之訟雖極憤痛更煩天聽亦極猥越請置之允之又啓言楊州幼學黃鳳祚上言以爲渠祖父墳山在於楊州纍纍一麓元無他人入葬昨年七月李哥稱以完林君後孫偸葬於渠祖父墳十步之地毁破階砌而犯葬四山之內猶有禁葬之法則況是階砌之內乎乞令該道特爲官掘以保先塋云果如上言則偸葬人墓山而延拖時月者以其有可爭之端故也安有毁破其階砌十步之地而抵賴不移者乎雖然遭此山變一不呼訴於營邑徑徹天聽者事極怪駭此等無嚴之習有浮於越訴請分付道臣從重科治允之又啓言西部幼學權墅上言以爲渠之十三代祖同敦寧聃墳山在於龍仁縣矣本縣李景賢偸葬於龍尾九步之地而神道碑謁及墓前牲石盡爲剗破埋置掩匿欲使故宰臣衣履之藏居然作無主古墓以售其後裔因此失塜不得爭訟之凶計故渠呈本官又呈營門屢捧景賢掘移之侤音而終未得掘移丁巳年仰徹天聽至蒙令道臣査處之命伊時道伯李冕膺行關本縣摘奸後有曰權家之必掘乃已人情固然云李哥之掘移侤音屢度丁寧矣新道伯李在學末乃以年久難掘爲決所謂年久者職由於景賢累年逃躱之故也論以訟理破䐉壓葬固所當掘之狀一言可卞伏乞李景賢偸埋之塜卽刻掘移碑石牲石亦使搜出云此雖年前已回啓之事揆以訟體不可仍置請更令道臣嚴査決給允之又啓言靑陽幼學李師喆上言以爲渠於七歲喪母自渠父在時經營遷窆矣渠父亡後積年求山得一穴於靑陽地同縣居李壽極錫新等謂以渠之先山近處始欲禁葬相距爲千步坐立不見渠亦自知法理之不可禁舁來渠族之無後一簀屍偸葬於渠所占數步之地其時靑陽縣監朴英秀因渠呈訴據實報營則監司李亨元査實曲直後李哥偸葬之塜卽令掘去使渠得以安葬故渠過葬僅一望李哥慫慂渠族李台運乘夜作變於渠父母俱葬之塜兩棺曳出捉置於山下三里之外曳下於峻坂棺板破碎且於掘塜之時用斧斬灰斧痕亦及於傍板傷毁之狼藉與露屍無異渠於遭變後姑先藁殯急訴于道臣道臣以大興郡守柳烇定査官摘奸則李哥作變一如渠訴云又於渠往訴營門之時李哥毁撤土殯所覆藁芚以至露棺必欲使渠移葬他地而後已道臣李亨元見査官所報大加駭憤掘塜人李台運爲先嚴刑査出主謀人李壽極錫新等一體嚴刑則錫新等來見渠曰無識台運蔑法自作之罪吾輩實所不知此後如或有再犯之變渠等當幷受其罪云懇乞安徐渠認爲悔罪許其私和以此意告于道臣捧侤音於李哥諸人處俾絶日後作梗之萌因其地更爲安葬李台運則如法刑配矣上年二月李錫新身死其子貞運偸埋其父於渠父母塜階下十步之地渠卽呈本縣縣監李在翼捧侤音於貞運處刻期掘移終不掘去時縣監柳尋春到任後以依前決當掘分付而拖至于一朞矣今三月貞運潛掘渠父母塜貞運旣葬其父於當掘之地不徒不掘反掘人之親塜今春遭變後于邑于營奔走泣訴貞運則依法刑配而一次之刑隣道之配不足以懲三掘之惡伏乞督掘貞運當掘之塜前後掘塜之罪嚴法重繩云果如上言則一番毁殯二番毁塜訟理曲直外此等變怪前日之所未聞者而道臣處決旣施刑矣又定配矣揆以法例更無可施之法而至於貞運當掘之塜則亟令道臣刻期掘去之意請分付允之又啓言楊州前僉知金尙龍上言以爲渠之五代祖墳山在於交河地矣今四月山近處常漢李太卜偸葬其父於渠之五代祖墳山單白虎坐立俱見百步內故呈于交河郡則以斯速掘移之意嚴飭而太卜不遵官令終無掘移之意乞命刻期掘去云果如上言則本官旣以掘移決給更無訟理之可言而特以偸者之延拖不從官令之致請分付道臣使之更爲嚴飭俾息爭端允之又啓言稷山幼學金性敎上言以爲溫陽郡卽渠七八代世葬之地不意今年三月本郡洪鼎燮葬其母於渠之七代祖監察璜墳山主脈壓䐉坐立俱見之地故渠呈訴本官則不爲親摘奸只任鄕所圖形謂以過百步許葬洪哥渠又呈營門則道伯諉之本官凡四山來龍之不計步數昭載國典則鼎燮挾勢勒葬萬萬憤痛乞依法典㭾移果如上言則山主之必欲掘移勢所固然而一邊之言有難準信惟在營門之明査決給請以此意分付道臣允之又啓言瑞興喪人文景質上言以爲渠以無兄弟獨身去年十二月輪疾遭父喪艱買田邊隙地就木四朔僅僅掩骸意外本府居文應億等七人稱以渠之墳山局內結縛渠倒懸亂打相訟本官以步數絶遠非山麓非主脈竟歸落科則不有官長已決肆然作黨私自掘塜轉棺於一百八十步之外棺板上下無數斫碎幾至露骸寧有如許罔極之變怪乎文哥諸族皆以富豪之民眼無國法其墳山之處毁陵尹鳳山龍尾或任奪鄕校舊地以爲墳山視若尋常以此見之至於渠之遭此變還是薄物細故其中文自成者又以巧猾之性多受應億等之錢貨代自擔當究厥心腹自成之罪有浮於應億等而私掘六朔尙未正罪伏乞應億等八人之罪依法勘律亡父殘骸還葬舊所云果如上言則文哥諸族恃其豪富無所顧忌或毁尹鳳之山或奪鄕校舊基渠輩行事本自無嚴如景質疲殘之人視之若無任自私掘者固無足怪而一邊之言亦難準信別定査官各別嚴覈如法決處後狀聞之意請分付道臣允之又啓言鎭岑幼學李普尹上言以爲渠之先塋在於鎭岑地自五代祖以下至渠高曾祖父母及傍親墳墓在一局之內者爲數十塜百餘年之間無弊守護連山居金在恂去戊午七月過其親葬於渠之先山後局坐立不見百餘步之地步數局勢亦以稍遠故不爲禁斷矣直犯主脈移葬而其兄嫂於渠母墳䐉後十步之地其下又自十步至二十餘步之間有渠五寸叔母從祖母五寸叔墳皆爲壓䐉以此意往呈本官則乃以不禁於入葬之時爲題而退往呈監營得査實處決之題往付本官則又不兩造對卞直爲報狀專用金在恂所呈辭語而或以渠母墳爲無後之墳或以渠從祖母及五寸叔墳謂之先此遷葬故渠自入葬云全沒事實誣罔官家之罪姑捨是邑報之初不對招偏主其說至使營門有誤決之擧者萬萬冤枉乞命金在恂兄嫂之葬卽爲掘去云蓋此訟不但親山之碍逼傍引從祖母五寸叔五寸叔母或十步或二十步之近橫說竪說以爲當禁之證者甚不端的且一邊之言有難準信請更令道臣申飭本官一一探覈從公決給允之又啓言靑陽幼學明世章等上言以爲渠等六代祖德起之墳在於本邑昔在肅廟朝丁巳年故司評兪梬乞其母葬於先塋靑龍內三百步之地從權許葬之後渠家欲繼葬則兪梬反爲禁葬故渠等旁祖以道鳴冤擊錚則判付內觀此回啓則非但主客之分明當初兪哥旣已勒葬今反有圖占之計云明哥祖先之墳的實云則有何禁其繼葬之理乎明以道處決給俾無呼冤之弊特遣郞官鑿垓定界矣今年二月兪梬之後孫兪漢舒偸葬其妻於渠等先塋定界內單白虎坐立俱見咫尺之地渠等呈于本官則本官柳尋春題音內旣是判下決給之地則兪漢舒之自屈可知云而漢舒終不掘去渠等又呈監營卽以得決漢舒亦不掘移乞保先壠事特蒙天恩云果如上言則先朝判付極爲嚴正特遣郞官鑿垓定界則後之人安敢生心於犯葬況本官依判下又爲決給則兪漢舒之終不掘去者大是法外請以此意分付道臣刻期督掘允之又啓言龍仁喪人權倚上言以爲渠昨年三月遭母喪過葬於龍仁地矣前水使鄭彦衡占其妻葬於渠母墳案山壓臨之地故呈卞該縣親審摘奸置彦衡於落科彦衡誣訴監營以二百步之地謂之四百餘步之地道臣只憑其誣訴以不當禁之意題給到付本縣則該縣令決題斜對的實量繩爲百九十步則決是勢不兩立之地以四百餘步誣訴營門太涉爽實論報而彦衡不顧訟理凌蔑渠之孤弱多聚無賴白晝勒葬伏乞鄭彦衡妻塜卽令掘移云果如上言則營門只聽鄭邊言雖以不當禁題給而本官則以斜對的實誣訴爽實論報於是乎鄭家當置落科以此決給之請分付道臣允之又啓言京居幼學宋翼晉等上言以爲渠等先山在於高陽郡自渠八代祖墳山至五代祖入葬而其後子孫互相繼葬塜凡三十餘葬而至于今數百年矣去己卯京居閔啓烈葬其父於渠先山單靑龍兼內案之地啓烈卽前正言致載之父也渠等呈訴本官置閔哥於落科則閔哥更呈于巡營其時監司亦如本官之處決卽爲掘移之意嚴題而閔哥遷延歲月終不掘去相持四十年矣昨年七月閔致載又爲偸葬其妻於局內逼近處比前尤緊渠等齊進高陽官呈訴則前郡守徐有沂題辭以爲當摘奸掘移使彼隻對卞云云故渠等持題往示則答以親病實無離側云矣閔致載非久遭其母喪聞又營葬於其父與祖偸葬處右邊三十餘步之地彼父與祖山雖至今未掘固不可爲繼葬之計而又況以其妻山偸葬方在未決訟之中則又何敢謂以先塋妄生入葬之計哉往訴本官而本官謂以親査引嫌不當本道監司李在學別定査官於果川縣監金鋼則摘奸後論報內宋山之距閔家新占處旣是靑龍且爲相見則宋之欲禁事理無怪而閔之入葬已爲累代其時何不禁繼今始力爭云云則監司以依所報決給背關故更訴營門則更定査官於交河郡守李聖龜摘奸論報內宋之八代繼葬四山內難容他人之塜今此閔致載用山處爲當禁云而營門且送營卒護其入葬寧有如許法典閔哥前後偸葬之墳乞命一一掘移云里如上言則昔之宋家山今半爲閔家山諸宋之上徹天聽揆以訟理不是異事而閔山雖曰追入塋域纍纍亦已成族山則到今宋家之必欲一一掘移者此是行不得之事雖然此等大訟只憑一邊之言有難決折請更令道臣從公決給允之又啓言楊州幼學李民臣上言以爲渠十代墳山在於楊州累百年守護矣乙酉年間渠父子嬰奇疾避寓於狼川地而先山香火付於山下居金淵李海壽兩人矣甲寅春始爲省墓則李海壽等闖知渠孤孑病痼之狀無所顧憚山地位畓任意耕食放賣或恐支派中有是非欲爲永奪之計移葬其祖於渠十一代祖墓階下九代祖墓龍尾左右逼壓處新塜纍纍隱然作其世葬之地墓碣剝琢或拔或碎破猶以不足渠九代祖名及八代祖兄弟名揷入於彼之別譜末張稱彼六世七世祖彼所以作此窮凶極惡之擧專出於都奪位田之計渠欲爲呈官海壽等自知其罪乘夜聚黨謀欲打殺渠知機逃生直告本官則捉致海壽治其罪位田打量以給而山地掘移未及處決遽爾徑遞戊午又爲呈官考見淸州靑海兩譜移文京兆溯考帳籍海壽等弄奸綻露無餘事係重大不爲決處渠又爲上言判付內査實處決而牧使只以吾不知直令驅出豈有如此至冤之事乎渠諸族呼訴春曹則題辭內大是變怪不可尋常處之發關詳査報來則報以海壽譜違錯多端民臣譜來歷分明儘爲無疑云禮曹關文彼僞此眞不待兩言而決自本官決給爲辭云本牧終不擔當乞蒙天恩刻期掘移云果如上言則營邑之尙不明決事極怪異請分付道臣各別詳査從公決給允之又啓言文化幼學慶楚翰等上言以爲渠等本以貞烈公慶復興後裔寄跡於文化縣而先壠在於松禾縣渠九代祖兵使由恭八代祖府使胤七代祖縣監有昌相繼入葬竪碣立石而子孫流寓隣邑矣壬子秋同里李允廷偸葬其祖於渠九代祖墳䐉後十餘步之內而又爲撤破床石葬其祖母表碣堦砌盡爲毁拔修其塜而慶氏墓碣陰記字字鑿破呈于本官則允廷之父彦儒處捧侤音卽令掘移而終不改葬故更呈巡營則本官托以越訴更爲反案以爲慶公二字似有不分明而事在百年之久報營退訟又於丙辰年呈于新倅則題辭內慶山與否覓出可據文蹟云云而所謂可據文蹟昭載於慶氏族譜及碑面餘存數字明白無疑前後本官如是推托終不決給乞令道臣明査李允廷偸葬諸塜刻期掘移毁破墳塜碑碣罪惡照律重勘云果如上言則始旣呈本官而得決終又呈本官而反案如此訟理疑晦多端有難臆決請分付道臣各別詳査允之又啓言龍仁喪人張至建上言以爲渠屢代墳山在於龍仁縣守護禁養殆過百餘年去甲寅八月前牧使洪龍鎭偸葬其妻於渠先山來龍肩胛兩次天聽卽爲掘移不意昨年三月龍仁士人魚用默偸葬其妻於渠高曾祖墳山破䐉壓脈坐臥俱見之地卽呈龍仁縣則本官摘奸後捉囚督掘次嚴切處斷而魚用默蔑視官令初不現影故更呈畿營則題辭曰訟隻不爲就訟聞極可怪卽爲督掘事付於本官則別定刑吏將校期於捉來督掘而用默偃臥其兄家終不掘移渠於昨年八月幸行時鳴金呼籲判下畿營道臣別定査官利川府査官非不知本訟之決末托以身病初不明査更訴畿營又定査官陽智縣査官托以當掘之塜已決之訟不得覈實渠今年正月遭母喪將營襄事於先山則用默敢生荷杖之計多率洞人等待於開基處使不得入葬故呈于本縣則往告査官以爲處決事題給又告査官則亦不査覈累代守護之先山見奪於魚用默不得入葬乞命卽地掘移以保先山云張家百年守護之地一朝爲魚家所偸葬而破䐉壓脈果的實則擧措驚駭邑査營題之下隱避而不爲應訟者尤極無狀況山主欲營親喪於先山局內而魚用默之多率洞人反爲禁葬云者大是事理之外雖然一邊之言有不可取信請分付道臣明査決給允之